Франсияда Қуръон мусобақаси ўтказилди\nБутун Дунё Таҳфизул Қуръон уюшмаси Франциядаги «Шахс етиштириш орзуси» номли институт билан биргаликда, Элзас мусулмрнлари робитаси бошчилигида Қуръон мусобақаси ўтказди. Мусобақада 75 нафар талаба бешта йўналиш бўйича иштирок этди. Мусобақа олтита йўналишдан иборат бўлди:\n1. Қуръони Каримни тўла ёд билиш.\n2. 15 пора ёд билиш.\n3. 5 пора ёд билиш.\n3. 3 пора ёд билиш.\n4. 2 пора ёд билиш.\n5. 1 пора ёд билиш.\nУшбу мусобақани тўрт кишидан иборат ҳакамлар ҳайъати кузатиб борди. Мусобақа якунида тақдирлаш маросими ўтказилди. Унда доктор Мустафо Қуззо, Германиядаги масжид хатиби ва маърузачиси шайх Рабиъ Мисрий, Риёздаги халқаро Масжидлар уюшмаси вакили устоз Муҳаммад Ҳарбий, институт ўқув ишлари масъул раҳбари жаноб Мухтор, Уюшма вакили Абу Зайд Морису, бир неча уламолар, масжидлар имомлари, талабалар, мударрислар ва Қуръон ихлосмандлари иштирок этди.\nТадбир Қуръони Карим тиловати билан бошланди. Тадбирда сўзга чиққанлар мусобақа ташкилотчиларига ўз миннаддорчиликларини изҳор қилишди. Уюшманинг дунёда Қуръони Карим хизмати борасида олиб бораётган ҳаракатлари юксак баҳоланди. Мусобақа қатнашчиларига Қуръони Каримни янада мукаммал ёд олиб, тажвидини пухта ўзлаштириш лозимлигини айтиб ўтилди. Ёш қорилардан тиловати тингланди ва тадбир сўнгида ғолибларга мукофотлар топширилди.


Агар ароқ, спиртли ичимликлар бўлмаганида, кўплаб жиноят ва ҳуқуқбузарликлар юз бермас, оилалар пароканда бўлмас, фарзандлар етим бўлиб қолмасди. “Шиша”га муккасидан айрим кимсалар ҳам борки, “Буни эркак ичади” деган “нақл”ни ўзларига шиор қилиб олишган. Аммо кун келиб боши тошга текканида эса нақадар нотўғри йўлда эканликларини англаб қолишади. Унда эса кеч бўлиши мумкин...\nШу йилнинг 9 июль куни соат 23:30 да 28 ёшли З.Ғ. спиртли ичимлик ичиб, Чироқчи туманидаги Уйшун қишлоғи марказида маст ҳолда юрарди. 31 ёшли Х.Б. ҳам худди у каби сармаст эди. Биласиз, маст одам жанжаллашгиси келса, сабабнинг аҳамияти йўқ. Йўлда ётган оддий бир нарса учун ҳам кимларнидир уриб, сўкиши мумкин.\nХудди шундай, икки сармаст кимсанинг ҳам орасидан гап қочиб, ўзаро жанжаллашиб қолишди. Шунда З.Ғ. ерда ётган бетон тош бўлаги билан Х.Б.нинг бошига уриб, оғир тан жароҳати етказади.\nНатижада Х.Б. туман тиббиёт бирлашмаси жонлантириш бўлимига ётқизилган.\nҲолат юзасидан Чироқчи тумани ИИО ФМБ ҳузуридаги тергов бўлими томонидан Жиноят кодексининг 104-моддаси 2-қисми “е” банди (қасддан баданга оғир шикаст етказиш) билан жиноят иши қўзғатилиб, З.Ғ. гумон қилинувчи тариқасида жалб қилиниб, процессуал тартибда ушланган.\nИИВ ҳузуридаги тергов департаментининг маълум қилишича, ҳозирги кунда тергов ҳаракатлари давом эттирилмоқда.


Энергоресурслар нархлари қимматлашади – Teleradio.UZ\nBosh sahifaTAHLILЭнергоресурслар нархлари қимматлашади\nЎзбекистонда электр энергияси, газ ва автомобиль ёнилғиси тарифларини ошириш режалаштирилмоқда. Бу ҳақда «Газета.uz» хабар қилди.\n«Нархлар катта эҳтимол билан октябрь ўртасида, жуда бўлмаганда — охирида оширилади», — дея тахмин қилди «Газета.uz»нинг ҳукуматдаги ахборот манбаси.\n«Газета.uz» изоҳ сўраб «Ўзнефтмаҳсулот» компаниясига мурожаат қилди. Компаниядан нефть маҳсулотлари харажатлари қопланадиган даражага эришиш учун чакана нархлар босқичма-босқич оширилиши мумкинлиги ҳақида хабар қилинди.\nАи-80 автобензини — 6807,2 сўм/литр (1 тоннадан кўрилган зарар — 3,99 млн сўм);\nАи-91 автобензини — 7248 сўм/литр (1 тоннадан кўрилган зарар — 3,81 млн сўм);\nТДЛ дизель ёнилғиси — 7211,1 сўм/литр (1 тоннадан кўрилган зарар — 3,172 млн сўм);\nЭКО дизель ёнилғиси — 7252,3 сўм/литр (1 тоннадан кўрилган зарар — 3,08 млн сўм).\nАи-80 бензин — 4891 сўм/литр (1 тоннадан кўрилган зарар — 1,44 млн сўм);\nАи-91 бензин — 5354 сўм/литр (1 тоннадан кўрилган зарар — 1,36 млн сўм).\nТДЛ дизель ёнилғиси — 5278 сўм/литр (1 тоннадан кўрилган зарар — 824,4 тысячи сўм).\nЭКО дизель ёнилғиси — 7047 сўм/литр (1 тоннадан кўрилган зарар — 2,83 млн сўм).\n«Газета.uz» маълумотларига кўра, углеводород хом ашёси келиши камайиши билан нефтни қайта ишловчи заводлар 34,5 фоизлик имконият билан ишламоқда. Бу кўрсаткич Бухорода 62,2 фоиз, Фарғонада 23,8 фоизни ташкил этмоқда.\nҚазиб олиш ҳажмларининг камайишига асосан «Ўзбекнефтгаз»нинг 35−40 йилдан буён хом ашё базаси ҳисобланган «Кўкдумалоқ», «Газли», Шўртан гуруҳи, «Денгизкўл» конлари захираларининг камайиб бораётгани сабаб бўлмоқда. Газ қазиб олиш таннархи 2000 йилдаги 1000 куб метр учун 3,16 доллардан 2018 йилда 20 долларгача қимматлашди. Бу геологик разведка, эски конларда қазиб олишни қўллаб-қувватлаш ва янги захираларни фойдаланишга топширишга маблағ киритиш билан боғлиқ.\n1 январь ҳолатига кўра, «Ўзбекэнерго»нинг инвестицион лойиҳаларни амалга ошириш учун олинган кредит ва қарзлар бўйича жами қарздорлиги 2 млрд доллар ёки ўз маблағларининг 114 фоизини ташкил этади. ««Узбекэнерго»нинг молиявий ҳолатидан келиб чиқиб, 2018 йилда қопланиши лозим бўлган кредитларни ўз вақтида қайтармаслик хавфи мавжуд. Технологик йўқотишлар ҳам салбий роль ўйнамоқда. Унинг асосий қисми электростанциялар ускуналарининг эскиргани билан боғлиқ», — дейилади хабарда.\nРеспубликадаги электр энергиясининг қарийб 90 фоизи\n«Ўзбекэнерго» АЖнинг иссиқлик электрстанциялари томонидан ишлаб чиқарилиши, уларнинг асосий қисми (84%) бундан 50 йилдан ортиқ вақт аввал ишга туширилгани боис ускуналарнинг юқори даражада жисмонан эскиргани электр энергиясини ишлаб чиқаришнинг пасайишига ва унинг тақчиллигига олиб келмоқда, шунингдек ёнилғининг кўп сарфланишига (замонавий технологияларга қараганда икки баробар кўп) ва бунинг оқибатида ишлаб чиқарилаётган электр энергияси таннархининг ортишига сабаб бўлмоқда.\n«Ўзбекэнерго» Ўзбекистонда электр энергияси тарифлари яқин ва узоқ хориж мамлакатларидагига қараганда пастроқ эканини маълум қилди. Компания маълумотларига кўра, 1 кВт∙с электр энергияси Қозоғистонда 5,1 центни, Россияда — 5,8, Ҳиндистонда — 5, Хитойда — 5,6, Евроиттифоқ мамлакатларида — 9−14 евроцент, Ўзбекистонда — 2,8 центни ташкил этади.


Қозоғистонда тиббий туризм тобора оммалашмоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистонда тиббий туризм тобора оммалашмоқда. Биргина ўтган йили шифохоналаримизда даволаниш учун 2 мингдан зиёд хорижлик ташриф буюрган. Йил сайин жаҳоннинг 45 мамлакатидан келаётган хорижликларнинг кўпчилиги МДҲ фуқаролари. Айниқса, Қирғизистон, Россия, Тожикистон, Ўзбекистондан келувчилар кўп. Аммо АҚШ, Германия, Нигериядан келаётганлар ҳам оз эмас. Тиббий хизматлар сифати юқорилиги, халқаро сертификатлаш, мутахассислар малакаси ва замонавий асбоб-ускуналар Қозоғистондаги даволаш муассасаларининг асосий устун жиҳатларидир.\nТАЛҒАТ ПАЗИЛБЕКОВ, НЕЙРОХИРУРГИЯ МИЛЛИЙ МАРКАЗИ МЕДИЦИНА ДИРЕКТОРИ:\n- Асосан жуда мураккаб амалиётлар учун келишади. Беморларнинг кўпчилиги оғир аҳволда бўлади. Асосан бош мия ўсмаси, умуртқа касалликлари, бош мия қон томирларида амалиёт бажарилади. Кўпинча, хизмат мураккаблиги, техник ва зарур мутахассислар йўқлиги туфайли уларга яшаш жойларида биз кўрсатаётган ёрдамни бера олишмайди. Баъзиларни эса мамлакатимиздаги тиббий хизмат нархлари ҳам жалб қилаётган бўлиши мумкин.\nМамлакатимизга келган тиббий туристларни асосан кардиохирургия, нейрохирургия, трансплантология, репродуктив тиббий хизматлар қизиқтиради. Бугунги кунда мамлакатимизда JCI халқаро сифат стандартлари томонидан рўйхатга олинган 6 та тиббий ташкилот ишлаб турибди. Мутахассислар фикрича, Қозоғистон минтақадаги тиббий туризм марказига айланиши учун барча имконият бор. Энг муҳими – давлатимиздаги тиббий имкониятлар тўғрисида тўлақонли ахборот тарқатиш. Бу ишда туроператорлар ҳам кўмаклашишлари даркор.\n– Аслини айтганда ҳам JCI аккредитациясидан ўтган, халқаро стандартлар асосида ишлаётган, йирик холдинглар таркибидаги клиникалар мавжудлиги юксак кўрсаткич, барчамизнинг фахримиз. Нейрохирургия марказида амалга оширилаётган юракни имплантация қилиш операциясини олайлик. Бу ишни амалга оширадиган МДҲ майдонидаги ягона клиника Қозоғистон ҳудудида, Астана шаҳрида ишлаб турибди.\nТаъкидлаш жоиз, хорижлик пациентларни жалб этиш мақсадида ягона онлайн портал ташкил қилинган, унда юртимиздаги барча клиникалар, улардаги асбоб-ускуналар, тиббий хизматлар, мутахассислар ҳақида маълумот берилган. Шунингдек, тиббий туризм бўйича махсус колл-марказ ҳам ишлаб турибди.\nкардиохирургияҚозоғистонтиббий туризмҚозоқистон медицинаси


Евроиттифоқ Ўзбекистон аграр секторига 11 миллион евро ажратди\nЕвроиттифоқ Ўзбекистон аграр секторига 11 миллион...\n07.06.2021 15:25 0 1221\nЕвропа иттифоқи қишлоқ хўжалиги жабҳаси, хусусан, аграр секторда озиқ-овқат ишлаб чиқаришни такомиллаштириш учун Ўзбекистонга 11 миллион евро ажратди. Бу ҳақда ЕИнинг мамлакатимиздаги делегацияси матбуот хизмати маълум қилди.\nБу 2020 йил 1-чорагидан буён ажратилган учинчи молиявий кўмак саналади. Шу тариқа ЕИ томонидан ажратилган грант миқдори 32 миллион еврога етди. Ўтган йили қишлоқ жойларда яшовчи эҳтиёжманд тоифанинг яшаш кўрсаткичини ошириш ҳамда соҳа бўйича ҳукумат ислоҳотларини қўллаб-қувватлашга қаратилган грант кўмагини ажратиш жараёни COVID-19 пандемияси сабаб тезлаштирилган эди. Янги лойиҳа ЕИ ҳамда унга аъзо давлатлар томонидан фермерлар, агрокорхоналар ҳамда илмий доираларга кўмак мақсадида амалга оширилаётган бошқа лойиҳаларнинг мантиқий давоми саналади.\nДипломат, айни чоқда, аграр жабҳада асосий ишлаб чиқарувчилардан саналган кичик фермерларнинг бозорга чиқиши ҳамда рақобат талабларига мувофиқ фаолият юритишига алоҳида эътибор қаратиш кераклигини таъкидлаган.


Пок дил ва муқаддас ният бирла шафоатчимиз бўлмиш, Муҳаммад соллаллоҳу алайҳи васалламнинг ҳадисларини буюк бобомиз Алишер Навоий назмий ифодалар ила шарҳлашга саъй-ҳаракат қилар эканмиз. Авваламбор, Ҳазрат Навоий ва бу китоб ҳақида озгина тўхталалиб ўтмоқликни жоиз деб топдик.\nМирАлишер Навоий “ҳижрий 844-986” милодий 1441-1501 йилларда Ҳиротда туғилиб, Темурийлар даврида яшаб темурий шахзодалар билан бирга тарбияланди. 4-5 ёшларида таълим даргоҳига қатнаб, Қуръони карим ва ҳадислар унинг дунёқараши шаклланишига таъсир қилди.\nАлишер Навоийнинг “Арбаин” ва бошқа асарларидаги “ҳамд” – Аллоҳ мадҳи, “наът” – Пайғамбар мақтови, умуман, анъанавий муқаддимотларда диний-фалсафий мафкура устувор экани табиийдир. “Арбаин” асарининг бу борадаги аҳамияти ўзгача, унда Имом Бухорий, Имом Муслим, Имом Термизий ва бошқа муҳаддисларнинг ҳадислари келтирилган. Асарда қирқта ҳадис жамланган ва ҳадисларнинг ҳар бири қитъа шаклида келтирилган.\nАбдураҳмон Жомий (1414–1492) “Арбаин” асарини 1481-йили арабчадан форсчага таржима қилади ва кўздан кечириб чиқиш учун Навоийга тақдим этади. Бу эса устоз ва шогирд ўртасидаги ажойиб анъана эди. Зотан, Навоий асарларининг ҳам биринчи ўқувчиси Жомий ҳазратлари бўлар эдилар. Навоий ҳазратлари бу бебаҳо асарни юксак ихлос ва илҳом ила мутолаа этар эканлар, уни туркий забонга таржима қилиш нияти пайдо бўлади, натижада “Арбаин” асарининг туркий тилдаги муқобили вужудга келади. Мазкур асарнинг туркий тилга биринчи таржимони сифатида Навоий эътироф этилсада, “Арбаини Жомий”нинг туркий тилга Навоийдан бошқа таржимонлари ҳам форс-тожик ва туркий адабиёт оламида машҳур бўлишган. Ушбу асарнинг Навоийдан бошқа таржимонлари ҳам бўлишган. Бу борада улуғ мутафаккир бобомиздан кейин, озарбайжон адабиётининг йирик намояндаси Фузулий номини тилга олиш жоиз.\n“Арбаин”даги ҳадисларнинг ҳар бири тарбиявий аҳамияти билан ажралиб туради. Энг кўп мурожаат этилган мавзу одоб-ахлоқ мазмунидаги ҳадислар ҳисобланади. Навоий энг аввало, динни инсон руҳини камолотга элтувчи восита, деб билган. Ўзининг умуминсоний ва барҳаёт ғояларини ифодалашда дин асосларидан энг ишончли манба ва қудратли восита сифатида фойдаланган. Улуғ шоир ана шу талқинда Ислом тарихларидан моҳирлик билан фойдаланди. Мавзуларни юксак маҳорат билан қаламга олган, жумладан вафо, дўстлик, инсонпарварлик, меҳнатсеварлик, ҳалоллик, мардлик, саховат, қаноат, адолат, олийжаноблик, яхшилик каби инсоний фазилатларни улуғлаган бўлса, ёмонлик, зулм-у зўравонлик, ноҳақлик, эътиқодсизлик, бевафолик, дилозорлик, ҳасад, риё, кибр, ёлғон, таъмагирлик, хасислик сингари иллатларни кескин танқид қилган.\nЎзингизда туғилган ҳар қандай саволга жавоб излаб, унга мурожаат қилсангиз, аҳволи руҳиянгизга мос бир ҳикмат топиб, мақсадингиз ҳосил бўлиши, кўнглингиз таскин топиши шубҳасиз. Шоир ҳикматлари ҳаётдан олинганлиги, шаклан гўзал, мазмунан теран, бадиий юксак эканлиги учун ҳам бирор-бир замонда ўз аҳамиятини йўқотмай, барча тоифага маъқул бўлиб келяпти ва то Ер юзида инсон авлоди яшар экан, уларнинг қиймати заррача камаймайди, билъакс тобора ортиб бораверади.\nҲамд ангаким, каломи хайрмаол\nУл расулеки, ҳам каломи фасиҳ\nЭлга еткурди, ҳам ҳадиси саҳиҳ.\nТошкент ислом институти 3-босқич талабаси, «Шайх Дарвеш» жомеъ масжид имом-хатиби Жамолов Азизжон


Пара Таэквондочидаримиз Африкани "забт этишди"\n3 апрель,2017, 16:29 490\nРуанда пойтахти Кигали шаҳрида 31 март– 2 апрель кунлари Пара Таэквондо буйича Африка II очик чемпионати булиб утди. Мазкур нуфузли мусобақада 17 мамлакатдан 44 нафар спортчи иштирок этди. Бу ҳақда Ўзбекистон МОҚ матбуот хизмати хабар тарқатмоқда. Мусобақада Ўзбекистон терма жамоаси шарафини тўрт нафар ҳамюртларимиз - Сарваржон Обиджонов, Санжарбек Мухторов, Зиёда Исоқова ва Фарҳод Мамазиёевлар ҳимоя қилишди.\nТаъкидлаш керакки, терма жамоамиз аъзолари Африка очиқ чемпионатида муваффақиятли иштирок этишди ва жами тўртта медалга сазовор бўлиб, умумжамоа ҳисобида мусобақани кучли учликда якунлашди.\nФарҳод Мамазиёев финалга қадар барча рақибларини мағлуб этиб, ҳал қилувчи баҳсда Конго Демократик Республикаси вакилини 9:1 ҳисобида таслим қилди ва олтин медални қўлга киритди. Зиёда Исоқова эса финал баҳсида олтин очко эвазига марокашлик рақибасини 1:0 ҳисобида енгди. Сарваржон Обиджонов ва Санжарбек Мухторовлар эса бронза медалига лойиқ кўрилишди.\nМаълумот учун, 2020 йили Токиода бўлиб ўтадиган XVI Паралимпия ўйинлари дастуридан Пара Таэквондо ҳам ўрин олган. Африка Очиқ чемпионати ғолиблари ана шу Паралимпия ўйинлари учун қимматли 20 рейтинг очкосини қўлга киритишди. Бобур Кузиев рахбарлигидаги терма жамоамиз эртага, 4- апрель куни эрта тонгда пойтахтимизга қайтиб келади.\nТеглар: Яккакурашлар Пара Таэквондо Ўзбекистон\n"Пахтакор"ни йирик ҳисобда енган "Насаф" ОЧЛ йўлланмасини нақд қилди 863


Зафаробод туманида «Умар ибн Хаттоб» жоме масжидининг янги биносига биринчи ғишт қўйилди » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Зафаробод туманида «Умар ибн Хаттоб» жоме масжидининг янги биносига биринчи ғишт қўйилди\nЗафаробод туманида «Умар ибн Хаттоб» жоме масжидининг янги биносига биринчи ғишт қўйилди. Бу ҳақда Ўзбекистон мусулмонлари идораси хабар бермоқда.\nМаросимда Зафаробод тумани ҳокими, Жиззах вилояти бош имом-хатиби ва бошқалар иштирок этди.\n«Масжидимиз биноси 2000 йили қурилган бўлсада, бироқ бугунги кунга келиб хонақоҳ ва таҳоратхона тагидан емирилиб, авария ҳолатига келиб қолган эди. Сабаби бу ерларда шўрланиш кучли. Янги қуриладиган масжидда албатта ана шу шароитлар ҳисобга олинган ҳолда зарурий чора-тадбирлар кўрилади», — дейди масжид имом-хатиби Фахриддин Расулов.\nЯнги масжид сиғими 250 кишига мўлжалланган бўлиб, шу йил якунига қадар битказилиши режалаштирилган. Қурилиш ишлари халқ ҳашари ва маҳаллий тадбиркорлар кўмагида амалга оширилади.\nБундан ташқари, ҳозирги кунда Жиззах вилоятида «Боймоқли», «Қоратепа» (Зомин тумани), «Янгиқишлоқ» (Дўстлик тумани), «Янгиқишлоқ-2» (Фориш тумани) ва «Жиззахлик» (Ш.Рашидов тумани) масжидлари қулай шароитларга мувофиқ ҳолда янгидан қурилмоқда.


Ўзбекистонда коронавирусга қарши вакцина синовида 13,5 мингдан ортиқ кўнгилли иштирок этмоқда — Sof.uz\nЎзбекистонда коронавирусга қарши вакцина синовида 13,5 мингдан ортиқ кўнгилли иштирок этмоқда\n4.02 16:30 29 Ўзбекистон\nИнновацион ривожланиш вазирлиги матбуот хизмати жорий йилнинг 3 февраль ҳолатига Ўзбекистонда Хитойнинг коронавирусга қарши ZF 2001 вакцинаси синовида иштирок этиш учун умумий ташриф буюрганлар сони 13 652 нафарни ташкил этгани ҳақида хабар берди.\nҚайд этилишича, улардан 6 120 нафар кўнгилли вакцинанинг 1-дозаси билан ва 932 нафар кўнгилли вакцинанинг 2-дозаси билан эмланди.\nВакцинани ишлаб чиққан Zhifei Loncom Biofarmaceutical компанияси мутахассиси Юан Лингфенгнинг сўзларига кўра, Хитойда кўнгилли фуқаролар иштирокида вакцинанинг I - II фазалари муваффақиятли синовдан ўтказилди. Кузатувлар давомида бирорта ҳам фуқарода жиддий ўзгаришлар ёки ножўя асоратлар пайдо бўлмаган. Вакцинанинг ҳеч қандай хавф туғдирмаганлигига ишонч ҳосил қилгач, Ўзбекистонда ҳам клиник синовларни давом этишга рухсат этилди.\n“Эндиликда, Хитойда ва Ўзбекистонда вакцинанинг III фазасини қабул жараёни давом этмоқда. Хитойда эса III фаза эмланиш ишлари деярли охирлаб қолган. Бу ишларни амалга оширишга бизга камарбаста бўлаётган Ўзбекистонга катта миннатдорчилик билдирамиз”, - деган мутахассис.\nШунингдек, мазкур тадқиқотда иштирок этишни истаган кўнгиллилар ҳавола орқали рўйхатдан ўтишлари мумкин.


Қирғизистон жанубида ҳибсга олишлар давом этмоқда - BBC O'zbek\nҚирғизистон жанубида ҳибсга олишлар давом этмоқда\nҚирғизистон расмийларга кўра, мамлакат жанубидаги зўравонликлар юзасидан 100 дан ортиқ одам ҳибсга олинган.\nҚирғизистон муваққат ҳукумати раисининг ўринбосари Азимбек Бекназаровга кўра, улардан 90 нафари ҳибсда ушлаб турилибди.\nЖаноб Бекназаров ҳодисалар билан боғлиқ жаъми 855 та жиноят иши очилганини маълум қилган.\nҚурбонларнинг расмий сони 293 кишига етган, 70 кишининг шахси ҳозирга қадар аниқланмаган.\nҚирғиз мулозими ҳодисалар ортидан олиб борилган амалиётлар чоғида юзлаб қурол-яроғ ва катта миқдордаги гиёҳванд моддаларнинг қўлга киритилганини айтган.\nАзимбек Бекназаров ҳибсга олинганларнинг қайси этник гуруҳга мансублиги ҳақида маълумот бермаган, аммо қирғиз ҳуқуқ-тартибот идоралари ҳодисалар ортидан бошлаган амалиётларда асосан ўзбек аҳолисининг нишонга олинаётгани айтилади.\nЎш ва Жалолободда ўзбек жамоасининг бир неча кўзга кўринган вакиллари, жумладан, ҳуқуқ ҳимоячилари ва журналистлар ҳибсга олинган.\nУлар орасида Жалолободдаги ўзбек жамоаси раҳбари Қодиржон Ботировга тегишли Халқлар Дўстлиги университети ректори, Сузоқдаги ўзбек миллий-маданий маркази раҳбари, ўзбек тилидаги "Дийдор" рўзномаси бош муҳаррири Улуғбек Абдусаломов ва инсон ҳуқуқлари фаоли Азимжон Асқаровлар бор.\nАзимжон Асқаровнинг ҳимоячиси Нурбек Тўктакунов унинг тергов ҳибсхонасида қийноққа солинаётганини айтган.\nЖалолобод вилоят прокуратураси қийноқ холати юзасидан жиноят иши очиш ҳақидаги сўровни рад этган.\nСешанба куни қирғиз расмийлари Қодиржон Ботиров ва унинг яқинларига нисбатан 7 та жиноят иши очилганини маълум қилган.\nАввалроқ Ботировнинг ўзига нисбатан қидирув эълон қилинганди.\nҚирғиз ҳуқуқ-тартибот идоралари мамлакат жанубидаги зўравонликларда собиқ президент Бакиев тарафдорлари билан бирга, "айрим жамоа раҳбарларининг" ҳам қўли борлигини иддао қилган.\nСешанба куни Ўш вилоят давлат автомобил назорати хизматининг собиқ ходими Жаҳонгир Умаржоновнинг ҳибсга олингани маълум қилинган.\nЎш вилоят Уюшган жиноятчиликка қарши кураш бошқармаси бошлиғи Алмаз Эргешбаевнинг айтишича, ўзбек миллатига мансуб собиқ зобит Қорасув туман, Наримон қишлоғида оммавий тартибсизликларни уюштиришда гумон қилинмоқда.\nМилиция мулозими Умаржоновнинг 10 июндан 25 июнга қадар сабабсиз ишга келмагани важидан хизмат вазифасидан четлатилганини айтган.\nҲибсга олиш чоғида гумондорнинг ёнидан ўқ-дорилар топилгани даъво қилинмоқда.\nАввалроқ қирғиз махсус кучлари Наримон қишлоғида олиб борган тозалаш амалиёти чоғида ўзбек миллатига мансуб икки фуқаро ўлдирилган, ўнлаб одамлар ҳибсга олинган.\nҲибсга олинганлардан айримларининг тақдири номаълум экани айтилади.\nСешанба куни Қорасувдаги икки масжидга рейд уюштирилгани ҳақида хабарлар олинган.\nМасжид аҳли қирғиз милицияси қурол-яроғ қидирганини айтишган.\nМаҳбусларнинг қирғиз милицияси томонидан қийноққа солингани ҳақида хабарлар олинган.\nҚизил Хоч ташкилоти қирғиз ҳукуматидан барча ҳибсдагилар билар кўришишга рухсат беришни сўраган.\nСешанба куни АҚШнинг Бишкекдаги элчихонаси Қирғизистондаги вазият, жумладан, жамоат раҳбарлари, ҳуқуқ фаоллари ва журналистларга нисбатан ҳаракатларни яқиндан кузатаётганини айтиб, қирғиз ҳукуматини этник мансублигидан қатъий назар, барча фуқароларга адолатли муносабатни таъминлашга чақирган.\nҚўшма Штатлар элчихонаси шунингдек, Ўш ва Жалолободдаги ҳодисалар юзасидан мустақил халқаро текширув ўтказиш ҳақидаги чақириғини такрорлаган.


22.05.2018 08:24 0 1775\nКасбимиз тақозоси билан ватанимизнинг бошқа вилоят ва шаҳарларида сафарда бўламиз. Юртимизда янгиланиш ва ўзгаришлар жадал суръатларда давом этмоқда. Айниқса, фуқаролар билан ишлаш, халқ билан мулоқот қилишда раҳбарлар Президентдан андоза олаётгани таҳсинга лойиқ. Оммавий ахборот воситаларида эса туб бурилишларни кузатиш мумкин. Ҳақ сўз матбуот минбарларидан таралмоқда. Буларнинг бари халққа хизмат қилмоқда.\nМинг афсуски, Хоразмда бундай янгиланишлар нафасини туйиш амримаҳол. Айрим идора ва ташкилотлар матбуот, ОАВ билан ишлашдан қочади, ҳамон мудраб ётибди.\n«Хоразм ёшлари» газетаси салкам 20 йилдан бери чоп этилади. Шу кунга қадар таҳририятимиз ижодий жамоаси бир қанча давлат гранти лойиҳаларини ҳаётга муваффақиятли татбиқ этди. Булар орасида ёшларга оид давлат сиёсатини янада такомиллаштириш, ёшларнинг ҳуқуқий маданиятини юксалтириш, репродуктив саломатликни тарғиб қилиш, оналик ва болалик муҳофазаси каби қатор мавзуларга оид лойиҳалар бор. Уларни амалга оширишда тегишли идора ва муассаса масъуллари, мутахассислари билан ҳамкорлик муҳим аҳамият касб этади, албатта.\nЛекин айрим мутасаддилар бундай лойиҳалар нафақат таҳририят, балки бутун жамият учун ҳам манфаатли эканини чуқур ҳис қилмаяпти. Жумладан, ЮНИСЕФнинг «Ўзбекистонда оналик ва болалик муҳофазаси бўйича хизматларни такомиллаштиришни оммавий ахборот воситаларида ёритиш» мавзусидаги лойиҳамиз юзасидан вилоят хотин-қизлар қўмитаси раиси С.Абдукаримова ва барча туман, шаҳар хотин-қизлар қўмиталарига ёзма равишда мурожаат қилдик. Буни қарангки, мурожаатимизга жавоб берилмади. Янгибозор ва Қўшкўпир туман хотин-қизлар қўмиталари раисларидан бўлак бирортасидан тўрт энлик жавоб хати ололмадик. Вилоят ҳокими ўринбосари С.Абдукаримова билан телефон орқали боғланиб, шу масалада гаплашганимизда ЮНИСЕФ хорижий ташкилот экани, хотин-қизлар қўмитаси фаолиятидаги ахборотлар чет элга тарқалиб кетиш хавфи мавжудлиги боис бизга маълумот беролмаслигини таъкидлади.\nХуллас, С.Абдукаримова ва туман хотин-қизлар қўмиталаридан ҳамкорликка ризолик ололмагач, Ўзбекистон бош вазирининг ўринбосари, хотин-қизлар қўмитаси раиси Танзила Норбоевага хат билан мурожаат қилишга мажбур бўлдик. Қисқа муддат ичида қўмита раиси ўринбосари Г.Маруфова имзоси билан жавоб хати келди. Унда қуйидагилар қайд этилган эди: «Ўзбекистон хотин-қизлар қўмитаси «Хоразм ёшлари» таҳририятининг ёшларга оид давлат сиёсати самарадорлигини оширишда белгиланган вазифалар ижроси юзасидан олиб борилаётган ишларини қўллаб-қувватлайди ва миннатдорлик билдиради.\nСизнинг 2017 йил 21 сентябрдаги 57-сонли Хоразм вилояти ва туман-шаҳар хотин-қизлар қўмиталари раисларининг «Хоразм ёшлари» газетаси таҳририяти мурожаатига ўз вақтида жавоб бермаганлигини баён қилиб ёзган хатингиз қўмита томонидан ўрганиб чиқилди. Мазкур мурожаат назоратга олиниб, масъул ходимлар сизнинг мурожаатингизга, айниқса, оммавий ахборот воситаларига беписандлик қилганлиги юзасидан огоҳлантирилди...».\nШундан кейин ҳам муносабат ўзгармади. 2018 йилнинг 4 мартида биз барча туман хотин-қизлар қўмиталарига эрта турмуш қуришнинг олдини олиш бўйича бажарилаётган чора-тадбирлар тўғрисида маълумот сўраб хат йўлладик. Мавзунинг нечоғлик долзарблигини ҳис қилишолмади шекилли, бирорта қўмитадан бугунгача жавоб ололмадик.\nҚонун ҳимоячиларига қонун дахлсизми?!\nХотин-қизлар қўмиталари-ку, майли, қонун устуворлигини унутишгандир (гарчи бунга мутлақо ҳақсиз бўлишса ҳам). Бироқ вилоятдаги ҳуқуқни муҳофаза қилиш идоралари-чи, улар ҳам қонунда белгиланган муддатда мурожаатларга жавоб беришга беэътибор қараётган бўлса, додингни кимга айтасан?!\nТаҳририятимиз томонидан 2016 йил декабрь ойида вилоят прокуратураси ва ички ишлар бошқармасига ёшлар жиноятчилиги таҳлилига тааллуқли маълумотлар сўраб хат тақдим қилган эдик. Ушбу мурожаатимиз ҳар иккала идора томонидан ҳам жавобсиз қолдирилди.\nВаҳоланки, «Жисмоний ва юридик шахсларнинг мурожаатлари тўғрисида»ги қонуннинг 7-моддасида «…Оммавий ахборот воситалари таҳририятларидан келиб тушган мурожаатлар ушбу қонунда назарда тутилган тартибда ва муддатларда кўриб чиқилади. Оммавий ахборот воситаларига йўлланган мурожаатлардан оммавий ахборот воситалари тўғрисидаги қонун ҳужжатларига мувофиқ жамоатчилик фикрини ўрганиш ва акс эттириш учун фойдаланилиши мумкин» деб белгиланган.\nҚолаверса, ОАВда эълон қилинган маълумот ҳуқуқни муҳофаза қилиш идоралари томонидан жиноий ёки маъмурий иш қўзғатишга асос бўлиши ҳам мумкин. Лекин бугунгача вилоятдаги бирор-бир ҳуқуқни муҳофаза қилиш идораси даврий нашрларда эълон қилинган хабар ва мақола фактлари асосида жиноий ёки маъмурий иш қўзғатгани ҳақидаги маълумотга эга эмасмиз.\nМана масалан газетамизнинг 2018 йил 31 январдаги 2-сонида «Ким айбдор? Ёхуд осмондан тушган қарздорлик» ҳамда «Қоғоз билан исиниб бўлмайди» сарлавҳали танқидий мақолалар чоп қилинган эди. Ушбу мақолаларда келтирилган далиллар юзасидан текшириш ўтказишни сўраб, 1 февралда вилоят прокуратурасига хат тақдим қилдик. Орадан уч ой ўтган бўлса ҳам мурожаатларга муносабат билдирилмади. Шу йил 30 январда вилоят прокуратураси, ички ишлар бошқармаси ва адлия бошқармаси раҳбарларига «Сиздан Xоразм вилоятини жиноятчиликдан холи ҳудуд қилиш бўйича қилинаётган профилактик чора-тадбирлар борасида мақолалар бериб борилишини таъминлашингизни сўраймиз» мазмунида хат юбордик. Адлия бошқармаси мутасаддилари қисқа муддатда ёзма тарзда жавоб қайтарди. Бу ишимизга янада рағбат уйғотди. Лекин бу сафар ҳам на прокуратура, на ички ишлар бошқармасидан садо чиқди.\nИқтидорли, фаол талабаси «йўқ» олий ўқув юртлари\nВилоятимизда Урганч давлат университети, Тошкент тиббиёт академиясининг Урганч филиали ва Тошкент ахборот технологиялари университетининг Урганч филиали фаолият кўрсатади. Бу ерда минглаб йигит-қиз таҳсил олади. Ушбу нуфузли ўқув даргоҳлари билан изчил ҳамкорликни йўлга қўйиш таҳририятимиз ижодий жамоаси учун ҳам муҳим. Илгари таҳририят остонасидан талабалар қадами узилмас эди. Кимдир таклиф, кимдир кашфиётлари ҳақида мақола кўтариб келарди. Газетада эълон қилинган мақоласи туфайли катта-катта раҳбарлар ёки ҳомийлар эътиборига тушган ёшлар қанчадан-қанча.\nАна шуларни инобатга олган ҳолда 2017 йилнинг 9 октябрида УрДУ, ТТА ва ТАТУ Урганч филиаллари раҳбарларига ҳамкорлик қилиш, газетамиз саҳифаларида олимлар ҳамда иқтидорли талабаларнинг мақолаларини бериб бориш таклифи билан чиққандик. Хатда материаллар қаерга жўнатилиши лозимлиги батафсил қайд этилган эди. Аммо ҳуқуқий маданият ва саводхонлик шаклланишининг бош ўчоғи саналган мазкур олий ўқув юртлари раҳбарияти хатга жавоб бермагач, турли гумонлар орасида қолдик: ё бу олий ўқув юртларида иқтидорли, фаол талабалар мутлақо йўқ, ё бу муассасалар «Жисмоний ва юридик шахсларнинг мурожаатлари тўғрисида»ги қонун доирасидан ташқарида.\nОАВ наздида барча давлат органлари, ҳуқуқни муҳофаза қилувчи идоралар Президент айтганидай халққа яқин муҳитда фаолият кўрсатаяпти. Аслида эса мутлақо тескариси. «Тўртинчи ҳокимият» мурожаатига ўз вақтида жавоб бермаган давлат идорасини қандай қилиб рисоладагидек ишлаяпти дейиш мумкин?! «Сийпалаб-сийпалаб» қилинаётган танқид қандай натижа беради?\n«Танқид — келажак меваси» дейишади. Бизнинг мақсадимиз вилоятимизда рўй бераётган катта-кичик воқеаларни жамоатчиликка холис етказишдан иборат. Қилинаётган қанча-қанча ижобий ишлар ўз соясидан ҳам ҳадиксирайдиган айрим «раҳбарлар»нинг маълумот беришга чўчиши натижасида кўмилиб кетмаслиги керак. Хоразмнинг юзини кўрсатиш сизга боғлиқлигини унутманг, ҳурматли ёшуллилар!\nМақола «Жамият» газетасининг 2018 йил 18 май сонида эълон қилинган.\nЖамият 22/04, 11:06\nХоразм вилоятига ҳоким тайинланди


Учкўприклик онахон Ҳаж учун йиққан пулига маҳалласига сув чиқартириб берди - Халқ сўзи\n12:18 07 Май 2018 Жамият\nУчкўприк туманилик 81 ёшли Зебунисо она Аҳмедова ҳаж зиёрати учун йиллар давомида жамғарган 50 миллион сўмдан ортиқ маблағига ўзи яшаётган Янгиобод маҳалласи аҳолиси учун тоза ичимлик суви чиқартириб берди. Ўн бир нафар фарзандни вояга етказган онахондан бугун маҳалла аҳли жуда хурсанд.\n— Динимиз арконларига кўра, ҳаж зиёратига борган одамнинг оиласида эҳтиёжи ва қарзи йўқ, тўқ ва тўкин бўлиши керак экан, — дейди Зебунисо ая. — Маҳаллам ҳам менинг оилам. Улар қишнинг совуқ, ёзнинг жазирама кунларида уч чақирим наридан сув ташиб келишаётганда, мен қандай қилиб бемалол ҳаж зиёратига бораман. Ёш келинларимизнинг қийналаётганлигини кўрсам юрагим эзилиб кетади. Тўғриси, буни ўзимга қабул қила олмадим.\nЯнгиобод маҳалласида авваллари таъмирталаб аҳволга келиб қолган сув тармоқлари мавжуд. Бироқ ер ости қувурларининг яроқсиз аҳволга келиб қолиши натижасида сув босими жуда пасайиб кетди. Зебунисо ая Аҳмедованинг ташаббуси билан янги қудуқ кавланиб, маҳалладошлари хонадонларига зилол сув кириб борди. Шу билан бирга, ҳудуддаги 49-умумтаълим мактаби, оилавий поликлиника ва 6-мактабгача таълим муассасаси ҳам барқарор сув таъминоти билан таъминланди.


Мунофиқ Абдуллоҳ ибн Убай ибн Салулнинг давомчиси Озодлик радиосининг жанозаси ўқилди - Mehrob.uz\nМақолалар access_time12-май 2017, 21:34\naccess_time9-март 2018, 20:46 visibility8359\nБу баёнотни беришга мажбур бўлдик. Бермасак бўлмайди, чунки ўтган жумада айтган гапларимиздан бери интернетдаги ижтимоий тармоқларда бу мавзу қайнаяпти. Бу гаплар тўғри айтилган эди, тўғри гаплар эди, у ерда муҳаббатнинг софлиги ҳақида, турмуш ўртоғига ҳатто хаёлда ҳам хиёнат қилиш мумкин эмаслиги ҳақида айтилган эди. “Мўмин-мусулмон одам жисмоний хиёнат у ёқда турсин, ҳатто хаёлда ҳам хиёнат қилмайди” деган маънодаги гап эди.\nБу гапни давом эттиришдан аввал мен сизларга шонли тарихимиздан бир лавҳани кўз олдингизга келтириб қўймоқчиман. Пайғамбаримиз соллаллоҳу алайҳи васаллам бир қўшин билан ғазотдан қайтаётган эдилар. Қўшин йўлда кетаётиб, бирон жойда тўхтаб, тунаб қолса, эртаси куни қўшин жўнаб кетгач, ўша ерда қолиб кетган нарсаларни йиғиштириб кетишга бир одам масъул бўларди. Бу сафар ҳам шундай бўлди. Қўшин бир жойда тунади. Одатда Пайғамбар алайҳиссалом сафарга жўнашдан олдин аёллари ўртасида қуръа ташлаб, кимга тушса, ўша онамиз у зотга ҳамроҳ бўлардилар. Бу сафарда қуръа Оиша онамизга тушган эди. У пайтларда бугунги кундагидек таҳоратхоналар бўлмаган, шунинг учун аёллар узоқроқ жойга чиқишарди. Оиша онамизўзларига ҳамроҳ аёллар билан кечаси халога чиқиб келсалар, тақинчоқлари тушиб қолибди. Қайтиб бориб, ўша тақинчоқни излабдилар. Излаб-излаб, топа олмай, қайтиб келсалар, қўшин жўнаб кетибди. У пайтда аёллар туянинг устига ўрнатилган тахтиравон – ҳавдажда юришарди. Карвон тўхтаганда ҳавдажни ерга олиб қўйишар, йўлга отланганда яна туяга ортишар эди. Оиша онамизнининг жуссалари кичик бўлгани учун, ҳавдажларини кўтарган саҳобалар унинг бўшлигини сезишмабди. Ичкарида ўтирибдилар деб ўйлаб, ҳавдажни кўтариб, туягаўрнатиб, жўнаб кетаверишибди. Оиша онамиз ёлғиз қолиб кетибдилар ва «Менинг йўқлигимни билишса, қайтиб келиб излаб юришмасин» деб, карвон тўхтаган жойда қимирламай ўтириб, кутибдилар. Ўша пайтда карвондан қолиб кетган нарсаларни йиғиштириб юришга масъул бўлган саҳоба келиб, Оиша онамизни кўриб қолибдилар. «Субҳаналлоҳ» дебдилар, нима бўлганини дарҳол тушунибдилар. Индамасдан, туяни олиб келиб, Оиша онамизнинг ёнларига чўктирибдилар. У кишини туяга миндириб, ўзлариетаклаб, карвоннинг ортидан Мадинага кириб бордилар.\nМадинада мунофиқлар кўп эди. Уларнинг раиси Абдуллоҳ ибн Убай ибн Салул деган кимса эди. У туя етаклаб келаётган саҳобани кўриб, «Бу Оиша эмасми?Бегона эркак билан кечаси нима қилиб юрибди?» деди. Ана шундан кейин туҳматлар бошланди. Бу туҳматлар Ислом тарихида Ифқ воқеаси деб аталади. Нур сурасининг тафсирида бу воқеанинг батафсилбаёни келган. Воқеа қандай бўлган, аслида нима бўлган, кимлар туҳмат қилган, кимлар бу гуноҳдан сақланиб қолган, мусулмонлар бу вазиятда қандай аҳволга тушишган, охири нима билан тугаган – ҳаммаси ёзилган. Мўмин-мусулмонлар бундан яхши хабардор. Ўзимиз ҳам тафсирдан дарс берганимизда бу сурани ҳар сафар такрорлаб оламиз. Лекин бандалигимга бориб, кечаги туҳматлардан сиқилибқолганимда, шу сурани такрор ўқиб, таскин топдим.Пайғамбар алайҳиссалом ҳам ўшанда аёлларининг шаънига отилаётган туҳматлардан сиқилиб қолганлар.Ваҳоланки, ҳақиқатни билардилар, лекин у зот ҳаминсон, у зот ҳам банда. Аллоҳнинг ҳикмати билан шу синовга дуч келиб, сиқилиб қолганлар, ҳатто Оиша онамиз билан яхши кўришмай қолганлар. Оиша онамиз бир ой йиғлаб, Аллоҳ таолога дуо қилганлар. Ниҳоят, Аллоҳ таоло бир неча оятлар нозил қилиб,Оиша онамизнинг поклигини, мунофиқларнинг эса туҳматчи эканини очиқлаб берган. Шунда оналари«Эй Оиша, Расулуллоҳ келдилар, сени оқлаб, оятнозил бўлибди, Расулуллоҳни очиқ чеҳра билан кутиб ол» десалар, аёл кишининг нози бўлар экан-да, «Мени Расулуллоҳ оқламадилар, мени Аллоҳ оқлади. Мен Аллоҳга ҳамд айтаман» деб, ўзларича бироз аразқилганлар.\nБу воқеага қарийб ўн беш аср бўляпти. Расулуллоҳ соллаллоҳу алайҳи васаллам боқий дунёга интиқол қилдилар. Саҳобалар ҳам, Оиша онамиз ҳам вафот қилдилар. Мунофиқлар ҳам, ўша Абдуллоҳ ибн Убай ибн Салуллар ҳам ўлиб кетишди. Замонлар ўзгарди,исмлар ўзгарди, лекин ўша қуёш, ўша осмон, ўша ер,ўша ой, ўша Ислом, ўша инсон турибди, биродарлар.Ҳозир ўша саҳобаларнинг бугунги авлоди бўлган мусулмонлар Расулуллоҳ соллаллоҳу алайҳи васалламнинг ворислари бўлган аҳли илмлар бор. Аммо афсуслар бўлсинки, ўша Абдуллоҳ ибн Убай ибн Салулнинг давомчиси бўлган мунофиқлар ҳамбор. Шахслар бошқа, воситалар бошқа, лекин ўша ҳолат такрорланяпти, туҳматлар, ифқлар ҳанузгачабўляпти.\nМунофиқлар ҳар доим энг нозик, энг оғриқли нуқтани излашади. Уларнинг мунофиқлиги ҳам шунда аслида. Улар бир инсонни жисмонан ёки руҳан йўқ қилмоқчи бўлса, унинг оиласи орқали зарба беришади. Ифк воқеасида мунофиқлар Расулуллоҳ соллаллоҳу алайҳи васалламнинг оилаларига ҳужумқилишди. Бир ўйлаб кўрайлик, Расулуллоҳсоллаллоҳу алайҳи васалламдек зотнинг покдомон аёлларини зинода айблаш мумкинми? Бу туҳмат бир-икки марта эмас, нақ бир ой давом этди. Расулуллоҳ соллаллоҳу алайҳи васалламдек зотнинг юрагини бир ой давомида сиқишди. Фитнанинг кучини қарангки, ҳаммага маслаҳатгўй бўлган Абу Бакр розияллоҳуанҳудек зот ҳам қизлари ҳақидаги бу туҳматга ҳеч биргап айта олмай қолдилар. Оиша розияллоҳу анҳонинг оналари эса қизларини юпатишга бир оғиз гап топа олмай қолдилар. Бечора онанинг топган гапи«Кундошлик аёлнинг бошига бундай нарсалар кўптушиб туради, қизим» дейиш бўлди, холос.\nШукрки, Аллоҳ таоло мазлумни золимларга зор қилиб қўймайди. Аллоҳ таоло ҳақиқатни Ўзи юзагачиқарди. Бир ойдан кейин туҳматчилар, мунофиқлармаълум бўлди.\nЭнди масаланинг иккинчи томонига эътибор берайлик. Расулуллоҳ соллаллоҳу алайҳи васаллам бу қадар оғир гуноҳга қўл урган мунофиқларга қандай чора кўрдилар? Ҳеч қандай!\nАбу Бакр розияллоҳу анҳунинг бир жиянлари бор эди, жуда камбағал эди. У зот ўша жиянларига ёрдам бериб, кам-кўстини таъминлаб юрардилар. Ўша бечора билиб-билмай ифкчиларга қўшилиб қолди.Қизлари шаънига туҳмат қилганларга қўшилибқолгани учун «Аллоҳга қасамки, энди бу жиянимгаҳеч қандай ёрдам бермайман», дедилар. Бироқ, силаи раҳмни узиш мумкин эмас экан. Бу қасамнинг нотўғри бўлгани ҳақида ҳам оят нозил бўлди. АбуБакр розияллоҳу анҳу тавба қилиб, энди унга икки карра ёрдам қиламан, моддий таъминотни икки карра кўпайтираман деб, ўзларини ислоҳ қилиб олдилар.\nИфк воқеаси жуда катта фитна бўлди. Бир томондан Расулуллоҳ соллаллоҳу алайҳи васалламнинг оилалари, у зотнинг шаънлари, мусулмонларнинг, Исломнинг шаъни. Бир томонда эса бир ҳовуч мунофиқлар. Лекин ўртада ҳам одамларбор эди. Бу одамлар ҳақиқатни билмай туриб, қуруқ гап-сўзларга, шов-шувга аралашиб, ўзининг фикриниайтиб, муносабатини билдириб, у ёки бу томонга мойил бўлишди. Бугун ҳам ана шундай одамлар борэкан. Уларнинг дарди ҳақиқат эмас, миш-миш, рейтинг, «лайк» экан. Улар мунофиқларнинг сўзини айтаётганини, мунофиқларни қўллаб-қувватлаганини билишмас экан.\nБиродарлар, мен очиқ-ойдин айтаман, кечаги гапларни тарқатаётган «озодлик» радиоси ўшаАбдуллоҳ ибн Убай ибн Салул бошчилигидагимунофиқларнинг невара авлоди экан. «Озодлик»радиоси мунофиқлар радиоси экан, чунки бу радионинг ўзбекча хизмати ҳеч қачон Ўзбекистоннинг манфаатига хизмат қилгани йўқ. Унинг иши фақатиғво чиқариш, ғавғо чиқариш, Ўзбекистон ичидагиҳолатни бузиш экан. Мен бу «озодлик» чиқарганмақолани ўқидим. Журналист одам аслида холис ёзиши керак, қўлига қалам тутиб, бу йўлни танлаганодам холис бўлиши керак. Булар эса мени душман сифатида кўриб, мақола ёзяпти. Уларнинг ишиниқаранг, сарлавҳани бузиб, халқни ғазабиникелтирадиган, халқни бизга қарши қайрайдиган сарлавҳа қўйибди. Ҳолбуки ўша маърузада сарлавҳадаги гап айтилмаган: «Турк сериалларидагиактёрларга ошиқ бўлган ўзбек оналаридан гейлартуғилади» дейилмаган. Мен айнан «ўзбек оналари»демаганман, балки умуман дунёдаги ҳолатни айтибмисол келтирганман.\nБулар ҳатто бир соҳа «мутахассиси»нинг фикриниҳам келтиришибди, номини айтмасдан. Бу киши «Ундай бўлиши мумкин эмас, илмий мантиққа тўғрикелмаяпти» дебди. Уларнинг «илмий» мантиғигабизни Аллоҳ таоло яратган деган таълимот ҳам тўғрикелмайди, чунки бу «илмий мантиқ» ҳозиргача одаммаймундан тарқаган деб юрибди, дунё бир кучлипортлашдан пайдо бўлиб қолган деб юрибди. Биз эса бутун борлиқни ҳам, ундаги барча мавжудотни ҳам, инсонни ҳам Аллоҳ яратди деймиз. Инсониятни маймуннинг авлодлари деб юрганлар илмий мантиқни қаердан билсин?\n«Аввал гинекологияга аралашган имом энди генетикага аралашяпти» дейишибди. Билмаган нарсасини гапирадиганлар билиб қўйсинки, мен айнан психогенетика фанини ўқиб-ўрганяпман, бусоҳада ўзимга яраша илмим бор, маълум маънода бу соҳанинг мутахассисиман. Ўша ўқиб-ўрганларимни таҳлил қилиб, уларни оят-ҳадислар билан солиштириб, хулосаларимни сизларга ҳаволақиляпман. Бировнинг гапини кўр-кўрона, сўраб-суриштирмай айтмаяпман, балки илмий равишда ўрганиб, тадқиқ ва таҳқиқларнинг хулосасиниайтяпман. Бир мусулмон сифатида, шу Ватаннинг фарзанди сифатида халқимизнинг эртасини,Ватанимизнинг келажагини ўйлаб айтяпман. Шунинг учун бу борада мунофиқлар отадиган туҳмат тошларини табиий ҳол деб биламан.\nБу мунофиқлар Пайғамбар алайҳиссаломни нималар дейишмади? Сеҳргар дейишди, мажнундейишди, зурриёди йўқ дейишди. Ҳар қандай гапдан қайтишмади. Бугун ҳам худди ўшаларнинг давомчиси,ўша мунофиқлар, ўша мушрикларнинг давомчилари худди ўша гаплар билан туҳмат қилишяпти.\n«Озодлик» радиоси эшитиб қўйсинки, сизларбугунги кунда шу Абдуллоҳ ибн Убай ибн Салулнинг давомчиларисиз. Бугунги аҳволингиз ҳам, эртагаборар жойларингиз ҳам маълум. Мен учун булар ўлган. Мен бир масжидда имомман, халқнинг яхши-ёмон кунида хизматдаман, никоҳ ўқийман, жаноза ўқийман. Мана, «озодлик»нинг ҳам жанозасини ўқидим. Тўрт марта «Аллоҳу акбар, Аллоҳу акбар,Аллоҳу акбар, Аллоҳу акбар!» деб, жаноза ўқибқўйдим. Бундайларга, уларнинг гумашталарига парвойим йўқ.\nМенинг ўз вазифам бор, мақсадим бор. Бу йўлдақаршиликлар бўлишини ҳам биламан. Менинг мақсадим шу Ватанга, шу халққа, шу динга хизмат қилиш. Бу байроқни Аллоҳ йўлида кўтарибчиққанмиз. Отам раҳматлик: «Бу йўлда қаршилик кўпбўлади. Бу суннатдир. Бу нарса бизнинг авлодга Расулуллоҳдан суннат», дер эдилар. Бунақанги тазйиқларни ёшлигимдан кўриб катта бўлганман,буни кимлар қилаётганлигини ҳам яхши биламан.\nФақат мени ачинтираётган нарса шуки, улародамларни чалғитишяпти, беҳуда нарса билан бандқилиб қўйишяпти. Одатда илмга тегишли, маърифатга тегишли бир мавзу чиқса, муҳокама бўлса, нари борса100-200 та одам ўқийди. Кечаги гапларга эса 2000 дан«лайк» қўйибди. Буни кўриб, хориждаги эмас,ўзимиздаги баъзилар ҳам ҳовлиқиб қоляпти.Қарасаки, халқ «озодлик»ни қўлламаяпти. Булар кеча янада қўполроқ сарлавҳа билан, турли расмлар билан янги гаплар чиқаришди.\nАлҳамдулиллаҳ, халқимиз закий халқ, ким ҳақ,ким ноҳақлигини дарров тушунади. Лекин шундай бўлса ҳам, софдил, оқкўнгил, содда биродарларимизни огоҳлантириб қўймоқчиманки, бу фитналарга учишмасин. Иложи бўлса, бу “озодлик” ваунга ўхшаганларнинг сайтига кириб, улар ёқаётганоловга ўтин ташламайлик, биродарлар. Улар айтаётган гапларни қанчалик муҳокама қилсак, коммент ёзсак, “лайк” боссак, улар шунча семиради,шунча хурсанд бўлади. Бунинг ўрнига бошқа,фойдали иш билан банд бўлишни таклиф қилганбўлардим.\nТарафимизни оламан деб қанча одамлар уларбилан овора бўляпти, асаблари бузиляпти. Ўша биродарларимизга айтмоқчиманки, буларнинг кимлиги маълум, улар билан вақтингизни бекорга сарфламанг. Ит ҳуради, карвон ўтади. Булар вовуллаб-вовуллаб қолаверади, акиллаб-акиллаб қолаверади.Чунки “озодлик” шу иши учун пул олади. Ўзбекистоннинг тинчини кўра олмаганлар бирор гап уйғонсин, тинч-хотиржам ҳаёт бузилиб турсин деб“озодлик” ва шунга ўхшаганларни пул билан таъминлайди. Бу «озодлик»нинг кимлар билан шерик бўлишини яхши биламан, лекин айта олмайман. Бу мақола буюртма асосида бўлганини, бу ерда асосий эътибор шахсга қаратилганини сизларга эслатибўтмоқчиман. Шунинг учун азиз оналаримизга,аёлларимизга айтаманки, бизнинг кечаги жумадаги мавъизамиз аёлларга отилган тош эмас, бу фақат аёлларнинг танқиди эмас. Биз у ерда эркакларни ҳамзикр қилганмиз. Бу гапларни умумий ҳолатдан келибчиқиб айтганмиз. Шунинг учун бу мунофиқларнинг алдовига учиб қолмасликни тавсия қилган бўлардим.Баъзи аёлларимиз бу фитнага алданиб, бизни нотўғри тушуниб, баъзи гапларни ёзишяпти. Хотиржам бўлинг, у ерда сизлар айтаётган гап-сўз мутлақо бўлмаган. Холис бўлсангиз, менинг маърузамни тўлиқ эшитинг, шунда тушуниб оласиз.\nРасулуллоҳ соллаллоҳу алайҳи васаллам бумунофиқларга қандай муомала қилганлар? Оиша онамиздек покиза инсонга туҳмат қилган Абдуллоҳ ибн Убай ибн Салул ўлганда, унинг мусулмон ўғли,саҳоба ўғли Расулуллоҳга одам юбориб, “Бир кийимингизни, баданингизга тегиб турганкийимингизни берсангиз, отамнинг жасадини шунга ўрай, шоядки азоби енгилроқ бўлса” деб илтимос қилган. Расулуллоҳ соллаллоҳу алайҳи васаллам ҳечиккиланмасдан, кийимларини бериб юборганлар. Жанозасига хабар келганда эса Расулуллоҳ алайҳиссалом борганлар. Ўзларига бир умр душманлик қилган, мушриклардан ҳам қаттиқроқдушман бўлганларнинг каттаси – мунофиқларнинг раисининг жанозасига борганлар. Шунинг учун Умаррозияллоҳу анҳу йўлларини тўсиб, «Эй Аллоҳнинг Расули, нима қиляпсиз? Бу мунофиқ-ку? Ахир у ундай деган эди, бундай деган эди», деганлар. Бўлмаса ҳазрати Умардек зот Расулуллоҳнинг йўлларини тўсармиди?! Шунда Пайғамбар алайҳиссалом «Эй Умар, нари тур, йўлимни тўсма. Менга унингжанозасини ўқиш-ўқимасликда ихтиёр берилди. Мен унинг жанозасини ўқишни танладим», деганлар.\nЭсласангиз, ўтган жумада бир гапни айтган эдим,жуда фойдали гап эди. «Ҳаққингиз бор, талашинг,талаб қилинг. Лекин фазлингиз ҳам бор, кечиб юборинг. Шунда бу муаммони охиратга олиббормайсиз», деган гап эди. Расулуллоҳ соллаллоҳуалайҳи васаллам ҳам бу мунофиққа марҳаматкўрсатдилар, мунофиқлар раисининг жанозасиниўқидилар. Шу суннатга амал қилиб, мен ҳам“озодлик”нинг жанозасини ўқидим. Мана шу ишдақатнашган ҳамма мунофиқларнинг жанозасиниўқидим.\nБиродарлар, келинг, бундай арзимас нарсаларга чалғимайлик, фитнадан эҳтиёт бўлайлик. Иншааллоҳ карим, бизнинг йўлимиз маълум, келажагимизпорлоқ. Юртимизда сўнгги йил ичида маърифий соҳада бўлаётган ўзгаришлар, ислоҳотлар Аллоҳнингжуда катта марҳамати. Исломпарвар, халқпарвар давлат раҳбари, у кишининг бугун олиб бораётган сиёсатлари – Аллоҳнинг бизга берган марҳамати.Аллоҳ бу хайрли ишларни шу инсоннинг қалбига соляпти, ҳар куни бир хушхабар, бир янгилик,орзуингизда бор, аммо хаёлингизда йўқ лойиҳаларамалга ошяпти. Иншааллоҳ карим, бу каби хайрли ишлар кетма-кет чиқиб, бизни хурсанд қиляпти.\nАммо буни кўролмаётганлар кўп, ўшалар чекка-чеккаларда юриб, мана шундай фитналар уюштиришяпти. Бу ёққа кела олмайди, чунки қилғилиги кўп. Лекин бизни кўролмайди. Шунинг учун бошқалар берган пул билан кун кечириб, шубилан бола-чақасини боқиб, Ўзбекистон ҳалқининг тинчлигини бузишга ҳаракат қилишяпти. Ваҳоланки,журналист холис бўлиши керак эди. Булар ёзган гаплар эса душманлик кайфиятида ёзилган мақола эди. Бу биринчиси эмас. Бу “озодлик” ва унгаўхшаганларнинг бизни шахсимизга бўлаётган учинчи ҳужуми, биродарлар. Пайғамбар алайҳиссаломнинг замонларида ҳам мунофиқларнинг ўзининг калласига бирон нима келмас эди, уларга мушриклар ўргатишар эди. Бу мунофиқларнинг ҳам ўргатувчилари бор.Афсуски, ичимизда юриб, ўзимизда туриб, буларга ақл ўргатувчи гуруҳлар ҳам бор. Кимлигини яшириб, бировларнинг номидан ёки йўқ одамнинг номидан саҳифа очиб олиб, ўша ердан туриб ёзишяпти. Бу саҳифалар бир шахсники эмас, бир хизматники, биргуруҳники. Мақсадлари эса маълум. Ижтимоий фикрни билишнинг шунақа усуллари бор, аммо менбуни сизларга очиқ-ойдин айтиб бера олмайман.Шунинг оқибатида бу фитнага учган баъзи бир нашрлар, ҳатто ўзимизда юриб, бизга биродарлик изҳор қилиб юрган ахборот порталлари ҳам бироз ҳовлиқиб, “озодлик”ни қўллаб, мақола чиқаришибди.Бир оғиз гапимиздан кейин эса узр сўрашиб,мақолаларини олишди. Бу мақолани ёзган кимса эса бизнинг ҳамшаҳримиз экан, кейин билсак,“озодлик”нинг гумаштаси экан. Барчаларига Аллоҳ кифоя қилсин!\nЯхшилик учун алданишдан кўра яхшироқ нарсанинг ўзи борми?


“Ғиждувон пахта тозалаш” акциядорлик жамияти акциядорлари диққатига !\n“Ғиждувон пахта тозалаш”\nВаколатхона ва филиаллар\nИжроия органи тугрисида низом\n“Ғиждувон пахта тозалаш” акциядорлик жамияти\nакциядорлари диққатига !\n“Ғиждувон пахта тозалаш” акциядорлик жамияти акциядорларининг навбатдаги йиллик умумий йиғилиши 2019 йил 29 июнь куни соат 11:00да жамиятнинг маъмурий биносида бўлиб ўтиши ва кун тартиби тўғрисида эълон чоп этилган.\n2019 йил 29 июнда Кворум тўпланмаганлиги сабабли жамият Кузатув кенгашининг жорий йил 29 июндаги йигилиш қарорига асосан акциядорларнинг йиллик умумий йиғилиши 2019 йил 6 июл соат 11:00да ўтказилиши белгиланди.\nЙиғилиш ўтказилиши 20 кундан ортиқ бўлмаган муддатда қолдирилганлиги сабабли йиғилиш кун тартиби ўзгартиришсиз қолдирилиб акциядорлар реестри қайта шакллантирилмаган. Умумий йиғилишда иштирок этиш ҳуқуқига эга бўлган акциядорлар ўтказилмай қолган умумий йиғилишда иштирок этиш ҳуқуқига эга бўлган акциядорларнинг реестрига мувофиқ аниқланади.\nМанзил: Бухоро вилояти, Ғиждувон тумани, Позагари ҚФЙ, Панжипилон қ/қ.\nАкциядорлар, йиғилиш қатнашчилари билан шахсни тасдиқловчи ҳужжат (паспорт)ни тақдим этишлари шарт.\nЙиғилиш ҳужжатлари билан Кузатув кенгашида танишиш мумкин.\nБухоро вилояти, Ғиждувон тумани, Панжипилон қишлоғи\nСайтнинг янгиланган санаси: 29.06.2019, 10:53


Топшириш керакми ёки йўқми – мана масала қаерда | BUXGALTER.UZ\n2019 йил I чораги учун Фойда солиғи бўйича жорий тўловлар тўғрисидаги маълумотномани ДСИга тақдим этиш билан боғлиқ вазият бу ҳафта энг кўп муҳокама қилинган мавзулардан бири бўлди. Солиқчилар уни топширмаган ёки «ноль» билан тўлдирган солиқ тўловчиларга нисбатан жарима санкцияларини қўллаш-қўлламасликлари ҳақида солиқ маслаҳатчиси Гулнора Эргашева тушунтириш беради.\n10 январь ортда қолганлиги муносабати билан ҳаммани тинчлантирмоқчиман: солиқ органлари ҳеч қандай молиявий, маъмурий ёки бошқа тусдаги чораларни қўлламасликлари керак.\nБу Солиқ кодексидан келиб чиқади.\nЖорий тўловларни тўлаш – солиқ тўловчининг мажбурияти. Солиқ тўловчилар уни белгиланган муддатда бажаришлари керак, бу Солиқ кодексининг 32, 34, 36-моддаларида назарда тутилган.\nЯгона солиқ тўловини тўлашдан умумбелгиланган солиқларни тўлашга ўтган юридик шахслар фойда солиғи бўйича жорий тўловларни тўлаш мажбуриятига эга эмас. Бу Солиқ кодексининг 354-моддасидан келиб чиқади. Ушбу нормага мувофиқ, улар умумбелгиланган солиқларни тўлашга ўтган биринчи чорак учун фойда солиғи бўйича жорий тўловларни тўлашдан озод қилинади.\nСавол юзага келади: улар 10 январгача Фойда солиғи бўйича жорий тўловлар тўғрисида маълумотнома тақдим этишлари шарт эдими?\nБу саволга жавоб бериш учун Солиқ кодексига мурожаат қиламиз.\nСолиқ ҳисоботи солиқ тўловчининг солиқ ва бошқа мажбурий тўловнинг ҳар бир тури бўйича ёки тўланган даромадлар бўйича ҳисоб-китоблар ҳамда солиқ декларацияларини, шунингдек ҳисоб-китобларга ва солиқ декларацияларига доир иловаларни ўз ичига оладиган ҳужжати бўлиб, у Ўзбекистон Республикаси Давлат солиқ қўмитаси ва Ўзбекистон Республикаси Молия вазирлиги томонидан тасдиқланадиган шаклда тузилади (Солиқ кодексининг 43-моддаси). Солиқ ҳисоботи солиқ тўловчи томонидан Солиқ кодексида белгиланган муддатларда тақдим этилади (Солиқ кодексининг 45-моддаси).\nФойда солиғи бўйича жорий тўловларнинг суммасини аниқлаш учун солиқ тўловчилар жорий ҳисобот даври биринчи ойининг 10-кунигача ДСХОга жорий ҳисобот даври учун юридик шахслардан олинадиган фойда солиғининг суммаси ҳақида маълумотнома тақдим этадилар. Бу сумма тахмин қилинаётган солиқ солинадиган фойдадан ва солиқнинг белгиланган ставкасидан келиб чиқиб ҳисобланади.\nЖорий тўловлар ҳар ойнинг 10-кунидан кечиктирмай йил чораги бўйича фойда солиғи суммасининг учдан бир қисми миқдорида тўланади.\nҲисобот даврида тахмин қилинаётган солиқ солинадиган фойда энг кам иш ҳақининг икки юз бараваридан кам миқдорни ташкил этадиган солиқ тўловчилар жорий тўловларни тўламайди.\nФойда солиғининг ҳисоб-китоб суммаси ҳисобот даври учун бюджетга тўланиши лозим бўлган солиқнинг ҳақиқий суммасига нисбатан 10 фоиздан кўпроқ камайтирилган тақдирда, солиқ органи пеня ҳисоблашга ҳақли.\nЮридик шахслардан олинадиган фойда солиғини тўлаш ҳисоб-китобларни топшириш муддатларидан кечиктирмай амалга оширилади (Солиқ кодексининг 164-моддаси).\nЖорий тўловлар тўғрисидаги маълумотномага (22.03.2013 йилда 2439-сон билан рўйхатдан ўтказилган) изоҳ берилган:\n1. Агар норматив-ҳуқуқий ҳужжатларда тўлиқ озод бўлиш кўринишида юридик шахсларнинг мол-мулкига солинадиган солиқ бўйича имтиёз берилган бўлса, 010, 040, 070 ва 110-сатрларда «0» қўйилади;\n2. Агар 010-сатр қиймати энг кам иш ҳақининг икки юз бараваридан камни ташкил этса, 020, 030-сатрларда «0» қўйилади ва юридик шахслардан олинадиган фойда солиғи бўйича жорий тўловлар тўланмайди.\nШу тариқа, фойда солиғини тўлашдан озод қилинмаган, бироқ жорий тўловларни тўламайдиган солиқ тўловчилар учун «ноль» билан ҳисобот топшириш назарда тутилмаган.\nХулоса чиқарамиз: ЯСТни тўлашдан умумбелгиланган солиқларни тўлашга ўтган солиқ тўловчилар биринчи чорак учун Фойда солиғи бўйича жорий тўловларни тўлашга доир маълумотномани тақдим этишлари керак эмас, сабаби жорий тўловларни тўлаш мажбурияти йўқ.\nМаълумотномани «ноль» билан топширган солиқ тўловчилар ҳам ҳеч қандай ҳуқуқбузарликка йўл қўймаганлар. Бироқ фақат солиқ тўлашдан озод қилинганда «ноль» назарда тутилганлиги боис компьютер дастури пеня ҳисоблаши мумкин. Солиқ органлари буни эътиборга олиб, солиқ тизимига бундай жиддий ўзгартиришлар киритилаётган пайтда санкцияларни ноҳақ қўлламасликларига умид қиламиз.\nЯкка тартибдаги тадбиркорлар 2019 йилда қандай солиқларни тўлайдилар\nКимлар фойда солиғини пасайтирилган ставкада тўлайди


"Ал-Азҳар визаси бекор қилинди"\n20 май 2022, Тошкент вақти: 13:28\nМисрдаги машҳур Ал-Азҳар университетида ўқиш учун келган талабалар кўпчилигининг МХХ махсус рўйхатида экани тахмин қилинади.\nМисрдаги Ал-Азҳар университети талабаси, андижонлик Ботир Тешабоев ҳозирда Қоҳира шаҳар полиция бўлимларидан бирида ушлаб турилибди. Унинг Ўзбекистонга экстрадиция қилиниши кутилмоқда.\nБу ҳақда Озодликка бош қароргоҳи Парижда жойлашган "Марказий Осиёда инсон ҳуқуқлари" ассоциацияси раҳбари Надежда Отаева хабар қилди.\nНадежда Отаевадан олганимиз маълумотни текшириш учун Мисрда яшаётган бир неча ўзбекистонлик билан боғландик.\nУлардан бири Ботир Тешабоев билан боғлиқ воқеа тафсилотларини деярли тўла билар экан. Исмини айтмасликка ваъда берганимиздан сўнг саволларимизга жавоб берди.\nУнинг айтишича, Тешабоев июннинг ўрталарида қўлга олинган.\n- Уйидагиларнинг хабар беришларича¸ ярим кечаси соат 02.00¸ 02.30 ларда беш-олтита одам форма ва автоматларда келиб¸ ҳеч қандай тушунтиришсиз олиб кетишган.\nОзодлик: Июн ойининг дастлабки кунларида ëки май ойининг охирларида собиқ совет республикаларидан келганларни қўлга олиш бўлган эди. Ўша пайтда кўпчилик қатори қўлга олинганми ëки алоҳидами?\n- Алоҳида. Чунки бу одам¸ менинг билишим бўйича¸ рейдлар бўлаëтган пайтда ҳам қўлга олинган ва ҳамма ҳужжатлари жойида бўлганлиги учун бир соатдан кейин қўйиб юборилган. Тахминан бир-икки ҳафталардан кейин эса уйига келиб ҳеч қандай сабабсиз олиб кетишган.\nОзодлик: Нима учун ушлаб турилгани тўғрисида сизда қандайдир маълумот борми?\n- Мен иккита полиция бўлимига бориб сўрадим. Иккаласи ҳам “Бизларда йўқ” деб айтишди. Охири Миср паспорт столига олиб келишган пайтда бориб гаплашганимда¸ аниқ бир гапни айтишмаяпти. Айб қўйишмаяпти.\nЧет эллик¸ францияликми билмайман¸ талабанинг қўл телефонининг ичидан номери чиқибди экан. Мен ўзим бориб суҳбатлашганимда “Сен у одамни яхши танийсанми?” десам¸ “Йўқ¸ менга ўхшаган оддий талаба. Бизларнинг университетда ўқийди. Оддий талаба бўлганлиги учун танийман. Унақа яқин таниш эмасман” деб айтдилар.\nОзодлик: Ушлаб турилган жойдами?\n- Ҳа¸ ўша ушлаб турилган жойга бориб¸ учрашиб суҳбатлашдим.\nОзодлик: Сиздан ташқари ўзбекистонлик билан ҳам гаплшадик. У кишининг айтиши бўйича экстрадиция қилишлари мумкин экан.\n- Экстрадиция қиламиз¸ деб аниқ айтишди.\n- Мен бориб сўрадим. Паспорт столида ўтирганлар “Ал-Азҳардан олган бир йиллик визасини ҳам йўқ қиламиз”¸ деб айтишди. Уже йўқ ҳам қилишган. “Аввал визасини йўқ қилиб¸ кейин экстрадиция қиламиз” дейишди. Муҳлат ҳам беришди.\nОзодлик: Қанча муҳлат беришди?\n- Якшанба кунгача муҳлат беришди.\nОзодлик: Ўзбекистоннинг сўрови билан экстрадиция қилишармиш.\n- Эҳтимоли бор. Паспорт столига борганимда¸ Ўзбекистон консули ўша ишларга аралашиб юрган эди. Мен у одам нима қилганлигини аниқ биламайманку¸ лекин ўша ерда шу одамнинг анча ҳаракат қилиб юрганини бир-икки марта кўрдим. Нима муносабат билан юрганини билмайман лекин.\nОзодлик: Сизга маҳаллий маъмурлар бу йигитни “экстрадиция қиламиз” дедими¸ “депорт қиламиз” дедими?\n- Ўзбекистонга экстрадиция қиламиз¸ дейишаяпти. Мен “Нега Ўзбекистонга? Бошқа давлатларга жўнатсангизлар бўлмайдими?” деб ўзимча қизиқиб сўраб кўрсам¸ “Йўқ¸ Ўзбекистон талаби шу бўлаяпти. Тошкентга жўнатишимиз керак. Бўлмаса биз рози эдик” деб туришган эди.\nОзодлик: "Кейинги бир ярим ойнинг ичида Қоҳирадан 10 нафарга яқин талаба Ўзбекистонга депорт ëки экстрадиция қилинди" деган маълумот бор. Бу маълумотга сиз нима дея оласиз?\n- Тўғри. Учтасининг экстрадиция қилинганини аниқ биламан. Ҳаттоки¸ талабалар билан шуғулланадиган одамлар билан бир суҳбатлашганимда¸ улар талабаларни Москва орқали учиришганини айтишди. Москвада уни бир одам кутиб олиб¸ уни Москва шаҳрига чиқишга ҳам қўймаган. Яъни “Бу жуда хавфли одам” деб Москва ФСБси билан биргаликда уни Моксвага чиқармасдан¸ транзит зонада сақлашган ва тўғри Тошкентга жўнатиб юборишган.\nОзодлик: Улар эсон-омон уйига етиб олганми?\n- Йўқ. Ўша талабалар вакилининг айтишича¸ улар 16-17-18 яшар болалар бўлишган. Тошкент аэропортида уларни МХХ ходимлари кутиб олган ва шу билан улар қайтиб чиқмаган. Икки-уч кун олдин сўраганимда ҳам “Йўқ¸ ҳали ҳеч қандай хабар йўқ. Уларни ҳали қўйиб юборишмаган” деб айтишди¸ дейди Мисрда ўқиётган талаба.\n“Марказий Осиёда инсон ҳуқуқлари” ассоциацияси раҳбари Надежда Отаева Мисрдан экстрадиция қилиниши кутилаётган Ботир Тешабоев шахсини яхши ўрганганини айтди.\nМаълум бўлишича, Ботир Тешабоев 2005 йил 13 май куни Андижонда бўлиб ўтган митингда қатнашган. Лекин орадан кўп ўтмай, Ўзбекистонни қонуний тарк этиб, Мисрга қонуний кирган.\nОтаеванинг фикрича, Ботирни Андижон воқеаларига алоқадорликда айблаб жавобгарликка тортишлари мумкин.\nСуҳбатдошларимиз айтган фактлар ва тахминларни текшириш учун расмий идораларга қилган уринишларимиз самара бермади.\nБош прокуратура матбуот хизмати эса, қидирув ишлари билан Ички ишлар вазирлиги шуғулланишини айтди.


Кинематография агентлиги - xabar.uz\nБугун 27 май соат 18:00 да Киночилар уйида Кинематография агентлиги буюртмасига биноан суратга олинган режиссёр Иброҳим Расуловнинг «Муҳаббат баҳори» кинокартинасининг катта тақдимоти ўтказилди.\nҚашқадарё вилоятида маданий маърифий ҳамда кўнгилочар тадбирлар давом этмоқда.\nФильмда ушбу нодир муқаддас қўлёзманинг ХIХ аср охирида Россияга юборилиши, Санкт-Петербургдаги Император кутубхонасида сақланиши ва кейинчалик Уфа муфтиятига топширилиши билан воқеалар ўрганилган.\nЎзбекистон Кинематография агентлиги ва «Тожикфильм» давлат муассасасининг «Жомий ва Навоий» тарихий фильмини яратиш бўйича тузилган қўшма комиссиясининг якуний йиғилишида фильм концепцияси икки давлат мутахассислари томонидан маъқулланди.\n18-22 апрель кунлари Кинематография агентлиги ташаббуси билан Тошкент халқаро анимация форуми ўтказилди. Форум Швейцария ва Исроилнинг Ўзбекистондаги элчихоналари, Тошкентдаги Гёте институти, Bazelevs кинокомпанияси, Миллий кинематографияни ривожлантириш маркази, Ўзбекистон Миллий кинофонди ҳамда «DRF» community independent filmmakers of Uzbekistan» киностудияси ҳамкорлигида ташкил этилди.\nЎзбекистон МДҲ мамлакатлари орасида кинолойиҳаларнинг энг йирик портфелига эга\nАнимацион фестивалда кўплаб болаларни кўриб, жуда хурсанд бўлдим — грузиялик мутахассис\nТошкент халқаро анимация форуми иштирокчиси, Батумидаги Tofuzi халқаро анимация фестивали директори (Грузия) Зураб Диасамидзе форум ҳақида фикр билдириб ўтди.\nТошкент халқаро анимацион форуми старт олди\nФорум олдидан ОАВ вакиллари, мутахассислар, ижодкорлар ва ёшлар учун матбуот анжумани бўлиб ўтди.\nФарғонада Кинокарвон учрашувлари бўлиб ўтмоқда\nКинематография агентлиги ташаббуси билан Миллий кинематографияни ривожлантириш Маркази томонидан ташкил этилган таниқли киноижодкорлардан иборат Кинокарвон учрашувлари бўлиб ўтмоқда.


22:17 / 07.02.2020\nЯпониянинг Йокогама шаҳри қирғоқлари яқинида тўхтатилиб, карантинга олинган «Даймонд принцесс» круиз лайнери йўловчилари орасида яна 41 киши янги коронавирусни юқтириб олгани маълум бўлди. Бортдаги зарарланганларнинг жами сони 61 нафарни ташкил этмоқда.\nDiamond Princess камида 19 февралгача карантинда қолади / GETTY IMAGES\nЛайнердаги йўловчиларнинг жами сони 3700 кишига яқин - 2700 йўловчи ва кема экипажининг мингга яқин аъзоси. Кема яна икки ҳафтага яқин вақт давомида карантинда бўлади.\nУшбу кема 20 январь куни Йокогама шаҳридан Кагосима-Ҳонгконг-Окинава йўналиши бўйича икки ҳафталик круизга жўнаган. Саёҳат 4 февралда тугаши керак бўлган.\nБироқ 20 январь куни кемага чиқиб, 5 кун ўтгач Ҳонгконгда қирғоққа тушган йўловчилардан бири, ҳонгконглик 80 ёшли пенсионерда вирус аниқлангач, бортдагиларнинг барчасини ёппасига текшириш бошланди.\nБу ҳолат ҳақда Япония ҳукумати хабардор қилингач, круиз 3 февраль куни Йокогамага қайтганида унга портга киришга рухсат берилмаган.\nЯпонияда ҳам круиз лайнер карантинга олинди. Ундаги 10 кишида коронавирус аниқланган\nХудди шу вақтда яна бир круиз лайнер Ҳонгконг яқинида карантинга олинди, унинг қирғоққа тушган йўловчиларидан 8 нафарида коронавирус аниқланган. «Уорлд дрим» бортида қолган 3600 кишида ҳозирча вирусдан зарарланиш ҳолати тасдиқланмади.\nБритания-Америка компаниясига тегишли бўлган «Уэстердам» лайнерига ҳам япон портларига кириш тақиқланган, ҳолбуки унинг бортида вирусдан зарарланиш ҳолати ҳақида маълумот йўқ.\nЙўловчиларнинг айтишича, карантиндаги шароитлар идеал эмас / GETTY IMAGES\nАйни вақтга келиб Япония ҳудудида коронавирусни юқтириб олганлар сони 86 кишини ташкил этмоқда. Бу Хитойдан ташқаридаги ҳудудлар бўйича энг юқори кўрсаткичдир.\nБарча зарарланганлар бир неча префектурада ташкил этилган махсус жиҳозланган шифохоналарга жойлаштирилган.\nКемадан эвакуация қилинган беморлар орасида 58 ёшли британиялик ҳам бор, у 41 ёшли рафиқаси билан асал ойини ўтказаётганди. Унинг рафиқасида коронавирус симптомлари аниқланмаган ва у бошқа йўловчилар билан бирга кема бортида қолган.\nКарантинда қолаётган йўловчиларнинг айримлари шароитлардан шикоят қилишган, улар қарийб бир ойни каютада ўтказишга мажбур бўлишмоқда. Йўловчилардан бири буни сузувчи қамоқхонага ўхшатган.\nЛайнер бортида дори-дармон танқислиги юзага келган. Йўловчилардан бири Япония байроғини кўтарган, унинг оқ рангли қисмида «дорилар етишмаяпти» деб ёзилган.\nЯпония телекомпанияларидан бирининг қирғоқда турган журналисти унга жавобан плакат кўтарган, унда, айнан қайси дорилар етишмовчилиги кузатилаётгани сўралган.\nЙўловчилардан бири дори танқислиги ҳақида хабар берган / REUTERS\n«Даймонд принцесс» бортида 56 давлат фуқаролари бор. Зарарланганлар қуйидаги тартибда:\nЯпония: 28 киши\nАҚШ: 11 киши\nАвстралия: 7 киши\nКанада: 7 киши\nХитой: 3 киши\nБуюк Британия, Аргентина, Янги Зеландия, Филиппин ва Тайван: бир кишидан.\nКарантин ҳолатида қолаётганлар орасида Россиянинг 24 нафар фуқароси бор.\nУшбу круиз сафарини ташкиллаштирган Princess Cruises компанияси карантин ҳолатидагиларнинг шароитларини яхшилаш учун бор имкониятлар ишга солиниши, йўловчилар телевидение, фильмлар, стол ўйинлари ва болалар учун ўйинлар, инглиз ва япон тилидаги газеталар, озиқ-овқатларни каюталарга етказиб бериш хизматлари, шунингдек, текин интернет ва телефон алоқаси билан таъминланишини ваъда қилган.\nВақти вақти билан йўловчиларга каюталарни тарк этиб, банкет залларига ташриф буюриш имконияти яратилмоқда, уларни Япония Соғлиқни сақлаш вазирлиги ходимлари назорат қилмоқда, аммо уларнинг сони бир неча нафар холос.\nЛайнер бортидагилар қандай яшамоқда?\n«Даймонд принцесс» бортидаги британиялик йўловчи Дэвид Абель фейсбукдаги саҳифаси орқали лайнер ҳаётини ёритиб бормоқда.\n«Биз доимий равишда ўз тана ҳароратимизни ўлчаб боришимиз керак, агар у кўтарилган бўлса бу ҳақда тиббиёт ходимларига хабар бериш керак»\n«Кичик каюталарда иллюминаторлар йўқ, бундай хоналарга кундуз куни ҳам ёруғлик тушмайди, тоза ҳаво кирмайди. Аммо, кема капитани бундай хоналардаги йўловчиларга вақти вақти билан палубага чиқиш ва жисмоний машқлар бажариш имконияти тақдим этилишини билдирди»\n«Агар бизни палубага қўйишса, биз юз ниқоби кийишимиз ва бошқалардан камида бир метр масофа сақлаган ҳолда ҳаракатланишимиз керак»\n«Стюардлар энди каюталарга кириб тўшакни йиғиштиришмайди. Биз гигиена ва хона озодалиги тўғрисида ўзимиз қайғуришимиз керак»\n«Кийимларни ювишнинг иложи йўқ, биз устимизда нима бўлса шунда юрибмиз. Ички кийимларни раковинада ювишга ҳаракат қиламиз - совун бор»\n«Карантиннинг биринчи кунида озиқ-овқат кам эди. Ҳозир бу борада ҳаммаси яхши, лекин меню бутунлай ўзгарган ва бу энди люкс эмас».\nХитой соғлиқни сақлаш миллий комиссияси маълумотига кўра, мамлакатда коронавирусдан вафот этганлар сони 638 кишига етди, касалланганлар сони дунё бўйича 31 479 кишини (Хитойда 31211) ташкил қилмоқда, коронавирус 24та давлатда 268 нафар кишида лаборатория усулида тасдиқланган. Вафот этганларнинг катта қисми — 618 киши Хубэй провинциясида жойлашган Ухан шаҳрига тўғри келмоқда. Ухандаги крематорийлар коронавирус сабаб тўлиб кетган.\n7 февраль куни Ухандаги госпиталда янги турдаги коронавирус хавфи ҳақида биринчилардан бўлиб огоҳлантирган шифокор Ли Венлян коронавирус оқибатида вафот этди. Ли Венлян 2019 йилнинг декабрида вирус юқтириб олган беморлар ҳақида ҳамкасбларини огоҳлантиришга уринган. Дастлаб у атипик пневмония эпидемиясини чақирадиган вирус ҳақида WeChat орқали оммага маълум қилганди.\nЎзбекистонда ҳозирча коронавирус инфекцияси аниқланмаган.\nСанитария-эпидемиологик осойишталик агентлигининг коронавирус инфекциясига қарши курашиш штаби маълумотига кўра, И.Каримов номидаги Тошкент халқаро аэропортига жорий йилнинг 6 февраль куни хорижий давлатлардан 38та самолёт қабул қилиниб, 4374 киши, «Ўзбекистон темир йўллари» АЖ марказий Санитария-эпидемиология хизматига қарашли 6та санитария-карантин пунктидан 6та поездда жами 1399 киши, Давлат чегара кесишиш пунктларидаги санитария-карантин пунктлари орқали 28863 киши термометриядан ўтказилди.\n6-7 февраль кунлари Соғлиқни сақлаш вазирлиги, Фавқулодда вазиятлар вазирлиги, Давлат божхона қўмитаси ва бошқа тегишли ташкилот ва идоралар мутахассислари билан ҳамкорликда Тошкент вилояти, Тошкент туманида жойлашган «Навоий» чегара-божхона постида «Янги коронавирус инфекциясини республика ҳудудига четдан кириб келиши ва тарқалиши олдини олишда ФВДТ раҳбар органлари ва куч-воситаларининг ҳамкорликдаги ҳаракатлари» мавзусида кўргазмали махсус-тактик ўқув машғулоти ўтказилди. Бу каби амалий машғулотлар бутун республика бўйлаб ташкил этилмоқда.\nБундан ташқари, Ўзбекистон Республикаси Савдо саноат палатаси, Ўзбекистон Республикаси Бош прокуратураси, «Ўзбекистон темир йўллари» АЖнинг «Саломатлик» поликлиникаси ходимлари ҳамда «Тошкент-Волгоград» ва «Андижон-Уфа» йўналишидаги вагон кузатувчилари билан «Янги коронавирус инфекцияси, унинг бирламчи симптомлари, касалликка гумон қилинган беморлар аниқланганда амалга ошириладиган чора-тадбирлар» мавзусида семинарлар ўтказилди.\nЎзбекистон аҳолиси ўртасида коронавирус инфекцияси бўйича эпидемиологик барқарорликни таъминлашга йўналтирилган барча профилактик ва эпидемияга қарши тадбирлар Соғлиқни сақлаш вазирлиги ҳузуридаги Санитария-эпидемиологик осойишталик агентлиги томонидан халқаро тиббий санитария қоидалар талаблари асосида амалга оширилмоқда. Бу касаллик республика ҳудудига кириб келиши ва тарқалиши олдини олиш борасида амалга оширилаётган профилактик тадбирлар Санитария-эпидемиологик осойишталиги агентлиги томонидан назоратга олинган.\nЯпонияда фуқароларга электромобил сотиб олиш учун бериладиган пул миқдори икки бараварга оширилади\n14:24 / 25.11.2020\nЯпония Афғонистонни тиклаш учун 720 миллион доллар ажратади\nЯпония иқтисодиёти охирги 50 йил ичидаги рекорд ўсишни намойиш қилди


24 май 2022, Тошкент вақти: 01:12\nЎзбекистон Марказий банки бошқаруви 2020 йил 10 декабрида асосий ставкани йиллик 14 фоиз даражасида ўзгаришсиз қолдириш тўғрисида қарор қабул қилди. Бу ҳақда МБ матбуот хизмати маълумот тарқатди.\n“Ушбу қарор 2020 йилдаги пул-кредит сиёсати юмшатилишининг иқтисодиётга таъсирини сақлаб қолиш, шунингдек, макроиқтисодий барқарорликни таъминлаш ва 2021 йилнинг I ярмида иқтисодий фаоллик тикланишининг давом этишини қўллаб-қувватлашга қаратилган нисбатан қатъий пул-кредит шароитларини таъминлаш мақсадида қабул қилинди”, дейилган МБ хабарномасида.\nМарказий банк Ҳукумат билан биргаликда инфляциянинг 2021 йилга мўлжалланган йиллик 10 фоиздан паст оралиқ мақсадли кўрсаткичига эришиш учун барча зарурий чораларни кўриб боришини билдирган.\nЎзбекистон Марказий банки бошқаруви сентябрь ойида асосий ставкани 1 фоизга пасайтириб, йиллик 14 фоиз даражасида белгилаган, октябрь ойида эса ўзгаришсиз (14 фоиз) қолдирганди.\nХабарномага мувофиқ, МБ ташқи ва ички шароитлар таъсирида инфляциянинг омиллари ва хатарлари моҳиятини синчковлик билан ўрганишни давом этади ва инфляциянинг прогноз динамикасидан келиб чиқиб, асосий ставка бўйича тегишли қарорларни қабул қилади.\nМарказий банк бошқарувининг асосий ставкани кўриб чиқиш бўйича галдаги йиғилиши 2021 йилнинг 21 январига белгиланган.


МОҚ мукофот жамғармаси 100 000 000...\n02.08.2019 15:05 0 1233\nЎзбекистон Миллий олимпия қўмитаси соҳага оид қатор Вазирлик ва идоралар билан биргаликда ҳаваскор ва профессионал дизайнерларга миллий рамзларимиз уйғунлашган спорт экипировкаларининг эскизи бўйича танлов эълон қилди.\nПрофессионал ва ҳаваскор дизайнерлар учун эълон қилинган танловдан мақсад — келаси йил Токио Олимпиадасида мамлакатимиз вакилларининг ўзига хос дизайндаги кийимларда, спорт экипировкаларида иштирок этишини таъминлаш.\nТанловда исталган инсон ўз ижодига мансуб чизмаларни [email protected] электрон почтасига юбориши мумкин.\nСпорт экипировкалари дизайни учун 60 000 000 (олтмиш миллион) сўм;\nОлимпиада очилиш ва ёпилиш маросимларига расмий либослар дизайни учун 30 000 000 (ўттиз миллион) сўм;\nТокиода спортчиларимизни қўллаб-қувватловчи ишқибозларга аталган спорт кийимлари дизайни учун 10 000 000 (ўн миллион) сўм.\nТанлов 1 сентябрга қадар давом этади.\nолимпиада танлов МОҚ


Оиласидан хотиржамлик сурури ёки қўшалоқ байрам қувончи | Nigoh.uz\nHome Ijod Оиласидан хотиржамлик сурури ёки қўшалоқ байрам қувончи\nJizzax shahri, Kimyogar mahallasi\non: 07.11.2019 In: Ijod, Saralangan\nМустақиллик йилларида ёш авлодни ҳар томонлама баркамол инсонлар этиб улғайтириш, ватанпарварлик ва миллий қадриятларимизга ҳурмат руҳида тарбиялаш, уларнинг ҳуқуқ ва манфаатларини таъминлаш давлатимиз сиёсатининг устувор йўналишларидан бўлиб келмоқда.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида демократик давлат қуриш ва фуқаролик жамиятини ривожлантириш борасидаги ислоҳотларда ёшлар фаоллигини ошириш билан боғлиқ бир қатор муҳим вазифалар белгиланган.\nПрезидентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги ҳамда 2018 йил 27 июндаги “Yoshlar – kelajagimiz” Давлат дастури тўғрисида”ги фармони бу борадаги ишларни тубдан янги босқичга кўтарди.\nБугун ушбу ҳужжатлар ижроси доирасида амалга оширилаётган кенг кўламли ишлар ва ўзгаришлар самарасини ёшларимиз ўз ҳаёти мисолида ҳис этмоқда. Айниқса, уюшмаган ёшларнинг ҳаётда ўз ўрнини топиши учун муносиб шароит яратиш, бандлигини таъминлаш, ташаббусларини рағбатлантириш борасидаги тизимли ишлар навқирон авлодни янги ғоя ва ташаббуслар сари руҳлантирмоқда.\nЁш оилаларни қўллаб-қувватлаш жараёни янги босқичда\nСўнгги йилларда ижтимоий фаол ёш оилаларни имтиёзли асосда уй-жой билан таъминлаш тартиби ҳам такомиллаштирилди. Номзодларни саралаш, муносиб деб топилганлар навбатини адолатли ташкил этиш ва шаффофликка алоҳида эътибор қаратилмоқда. Масалан, ижтимоий ҳаётда фаол ёш оилаларни уй-жой билан таъминлаш мақсадида 2015-2017 йилларда юртимизнинг турли ҳудудларида 4 минг 600 дан ортиқ хонадон қурилиб, фойдаланишга топширилди.\n– Президентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармонида ёшларнинг турмуш шароитини яхшилаш масаласига устувор аҳамият қаратилган, – дейди Ўзбекистон ёшлар иттифоқи марказий кенгаши бўлим мудири Фурқат Нурматов. – Ушбу ҳужжат ижроси доирасида ижтимоий-сиёсий ҳаётда фаол иштирок этаётган ёш оилаларни янада қўллаб-қувватлаш, уларнинг уй-жой ва маиший шароитларини яхшилаш мақсадида 2018-2021 йилларга мўлжалланган Ёшлар уйларини барпо этиш дастури ишлаб чиқилди. Дастурда ёшларнинг уй-жойга бўлган эҳтиёжидан келиб чиқиб намунавий лойиҳалар асосида барча йирик шаҳарларда кўп қаватли, қишлоқ туманларида 1-2 қаватли арзон уйлар қурилиши назарда тутилган. Шунга мувофиқ, 2018 йилнинг ўзида мамлакатимизда жами 2 минг 149 хонадан қурилиб, фойдаланишга топширилади. Бундай уй-жойлар қурилиши келгуси йилларда ҳам белгиланган тартибда давом эттирилади. Ёшларнинг бу борадаги ҳар бир мурожаати эътиборга олинади, жиддий ўрганиб чиқилади. Номзодлар орасида айниқса фан-таълим, маданият, спорт йўналишларида юқори натижаларга эришган ёшлар кўп.\nЖорий йилдан бошлаб Республика комиссияси томонидан ҳисобга қўйилган ёш оилалар навбатини онлайн кузатиб бориш имконияти яратилди. Бунинг учун www.yoshlaruyi.uz веб-сайти ва телеграм мессенжерида шу ном остида махсус канал ишга туширилди.\n– Ёшлар уйидан олиш учун тегишли тартибда ҳужжат тақдим қилганимдан сўнг аризам белгиланган муддатда қаноатлантирилгани ҳақида жавоб ҳамда фақат ўзимга тегишли бўлган “ID” рақамини олдим, – дейди номзодлардан бири, Ўзбекистон Республикаси Адлия вазирлигининг Ҳуқуқий тарғибот ва маърифат бошқармаси катта маслаҳатчиси Акмал Жумамуродов. – Ўша рақам ёрдамида махсус веб-ресурсга кириб, ҳудудлар кесимида ҳисобга қўйилган ёш оилалар навбатини онлайн кузатиб боряпман. Бу анча қулай ва ишончли тизим. Айтайлик, 150-ўринда турган номзод 10-ўринга ўтиб қолса, буни дарров пайқайсиз. Яъни, адолат таъминланади, ҳаммаси шаффоф, кўриниб турибди. Насиб этса, шу йил охирига қадар ўз уйимга эга бўламан.\nСуҳбатдошим шодлигини яширолмайди, беҳад хурсандчилиги шундоқ юз-кўзида акс этади. Бу ажиб туйғу каминага ҳам бегона эмас. Жорий йил бошида мен ҳам ўз навбатимни онлайн жадвалдан кузатар эканман, Жиззах шаҳрида қурилаётган янги уйга қачон кўчиб ўтишимни ўзимча тахмин қилардим. Ҳаётимдаги бахтиёрлик куни, ўша сана 30 июнь – Ёшлар куни бўлишини, рости, сира ўйламаганман.\nЎзбекистон ёшлар иттифоқи Жиззах вилояти кенгаши маълумотларига кўра, 2018-2021 йилларда вилоят шаҳар ва туманларида 448 хонадон ижтимоий фаол ёш оилаларга берилади. Уларнинг 112 тасини шу йил ўз эгаларига топшириш режалаштирилган.\nМен учун унутилмас кун\n…Ҳовлида янграётган карнай-сурнай садолари уйда телефонда гаплашаётган отамнинг овозини босиб кетаман, дейди. Отам ҳам ён бермайди – овозини бир парда кўтаради:\n…“Сўғдиёна” стадионини биласан… Ҳа-ҳа, сайилгоҳ ҳам бор. Унга ёнма-ён кўп қаватли янги уйлар келади. Ўшалар билан бир қаторда”.\nОтам гапини тугатиб, телефонни дераза токчасига қўяр экан, дастурхоннинг кам-кўстига қараётган онамга ҳазил қилади.\n– Шу тоғаларигаям қойилмасман, – дейди орада менга кўз қисиб, – Жиззахнинг маркази ҳақида гапиряпман, улар бўлса нима, қаерда, дейди қайта-қайта. Бошқаларнинг етиб келганига ярим соат бўлди-ку!\nЎша кунни эсласам, ҳозир ҳам яйраб кетаман. Хаёл хаёлларга уланади.\n…2018 йил 24 июнь, якшанба. Отам билан шахмат ўйнаётган эдик. Ёшлар иттифоқидан қўнғироқ бўлди. Масъул ходим 30 июнь куни янги уйни тантанали топшириш маросими бўлишини, эрта-индин кўчиб ўтишимиз лозимлигини айтди.\n– Шу гап чинми ишқилиб? – онам жавобимни кутмай давом этади. – Боламга давлат уй берди, деб қўни-қўшнига мақтаниб қўйганман-а?! Бирин-кетин уйли-жойли бўлаётган тенгқурларинг сафига қўшилганинг рост бўлсин илоҳим…\nҲовлида ўйнайвериб терга ботган ўғлимнинг “Эна, чой-чой” дейиши онамнинг гапини бўлиб қўйди.\n– Ўттиз шанба бўлади, – дейди отам “фил“ни бир катак суриб, “шоҳ“ берар экан. – Онанг айтганидай уй ҳақида унга-бунга гап очиб қўйганмиз. “Қуллуқ бўлсин”га қишлоқдан ҳам 20-25 беш чоғли одам боради. Яна бола-чақа дегандай. Шунга яраша тайёргарлик кўриш керак.\nҚўшалоқ байрам тантанаси\nЁшлар уйи. Жиззах шаҳри, Кимёгар маҳалласи\nКутилганидек 30 июнь куни қўшалоқ байрам бўлди. Жиззах шаҳридаги «Кимёгар» маҳалласида 32 хонадондан иборат тўрт қаватли “Ёшлар уйи” фойдаланишга топширилди. Барча хонадонлар меҳмонга, меҳмонлар сабаб файзга тўлди.\nҚутловчилар орасида мактабда она тили ва адабиётидан дарс берган, ҳозир кексалик гаштини сураётган ўқитувчим Мелибой Бекназаров ҳам бор. Устозга разм соламан, назаримда, у мендан ҳам кўпроқ хурсанд эди. Ҳеч кимга гап бермайди.\n– Шу хонадонларга Бахмалдан уч киши муносиб кўрилибди, – дейди устоз тўлиб-тошиб. – Ана шу учтанинг бири бизнинг шогирд бўлади. Мен бир нарсага қойил қолдим. Чойдан қуй… “Ҳовли олма, қўшни ол”, деган мақол бор. Бунда ҳикмат кўп. Тўғридаги хонадон эгаси дзюдо бўйича жаҳон чемпиони экан, бу ён томондагиси эса шоира. Ана энди шу муҳитда ўсган невараларимиз қандай инсонлар бўлишини тасаввур қилаверинг. Зўр-а? Бунақасини биз орзу ҳам қилолмаганмиз.\n…Уй қурган бир-икки синфдошнинг ҳашарида қатнашганман. Иморат қилиш яхши. Ўзига яраша харажати, ширин ташвиши бор. Бундай ташвишларга доим ҳавас қилганман. «Ҳавас муродга элтади», деб шуни айтсалар керак-да. Ишдан ҳориб келганингда уй ўзингники эканини ҳис қилиш чарчоқларингни аритади. Кўнглинг хотиржам, орзу-режаларинг бир олам. Яна ўз уйингга меҳмон чақиришнинг ҳам гашти бўлакча. Ўзимда ҳис қилганман буни. Ижара уйнинг шифтига қараб эмин-эркин хаёл суриш, орзу қилиш, режа тузиш осон эмас. Ўша кайфият баъзан фарзандингга мириқиб эртак айтишингга ҳам халал беради.\nБир сафар шу гапларни Германияда магистратура босқичида таълим олаётган ўртоғимга айтганимда, у жилмайиб қўйганди.\n– Европанинг кўп давлатларида бўлганман, – деганди у ўшанда. – Уй масаласи у томонларда бошқача. Кўпчиликнинг ўз бошпанаси йўқ, умр бўйи ижарада яшайдиганлар ҳам оз эмас. Ўйлашимча, жамиятда фаол, уй-жойга эҳтиёжи бор ёшларга ёки ижтимоий ҳимояга муҳтож оилаларга давлат томонидан имтиёзли шартлар асосида уй берилиши дунёда камдан-кам ҳодиса, эҳтимол, ўхшаши йўқ амалиётдир.\nРост гап. Ўзим ҳам касбим тақозоси сабаб янги уйлар топширилиши муносабати билан ўтказилган кўп тадбирларда иштирок этганман.\nБекобод туманида ҳарбий хизматчилар оилалари учун уй топшириш маросимида бир отахон айтган гаплар ёдимда: “Борар манзилинг тайин, оилангдан кўнглинг тўқ бўлса, ишингда унум бўлади. Шунинг учун ота фарзандига уй-жой қилиб бермагунча тинчимайди. Беш ўғилни катта қилдик, ўқитдик. Қўлдан келгунча бошпанали қилдик. Фақат кенжамизга қўлимиз сал «калталик» қилиб турганди. Мана, давлат уй берди – ташвишим ариди. Энди хотиржамман. Мендай минг-минглаб кекса оталарга шундай хотиржамлик бераётган, болаларимизнинг эртасини биздан кўра кўпроқ ўйлаётган давлатимиздан беҳад миннатдормиз. Энди сизлардан, болаларим, шу ғамхўрликка муносиб бўлиш, эл-юрт тинчлиги ва фаровонлиги йўлида бор куч-ғайратни аямаслик талаб этилади”.\n…Ноутбук мониторини ёпаман. Беихтиёр шифтга қарайман. Шифт эса ижара уйда қилган орзу-армонларимни ёдга солади. Овозимни баланд қўйиб «Етказганига шукр», дейман. Бундай шукрона келтираётган ёш оилалар, оталар эса юртимизда кўп. Ушбу қораламаларни ўқиётганлар орасида ҳам улар кўплигига ишончим комил.\nЯнги уй, ўз хонадонингиз муборак, азиз тенгдошим!\nЖамшид Ёрбеков олган суратлар.\nМақола Ўзбекистон Миллий ахборот агентлиги расмий сайти ва «Ёшлар овози» газетасида 2018 йил август ойида эълон қилинган.\nTags: БайрамВатанЁшлар уйиИкромУй


Сакраментода дронлар ўртасидаги илк пойга мусобақаси ўтказилди\n15:52 / 23.07.2015\nСакраментода (Калифорния) учувчисиз самолётлар ўртасида биринчи халқаро пойга мусобақаси ўтказилди. Пойгада янги зеландиялик Чэд Новак ғалаба қозонди. Мусобақанинг ютуқ жамғармаси 25 минг долларни ташкил қилди.\nДронлар ўртасидаги пойгалар хобби босқичидан ўтиб, спорт тури сифатида тан олинишни бошлади. Алоҳида гуруҳлар бирлашиб Франция, Буюк Британия, АҚШ ҳамда Австралияда ўзаро мусобақалар ўтказишади. Одатда дрон эгалари мусобақани аҳоли яшаш жойидан узоқ бўлган ҳудудда ўтказади. Қурилмаларнинг тезлиги 160 км/соатгача чиқади.


Пойтахтимизда ташкил этилган “Олий тиббий таълим тизимини Марказий Осиёда халқаро таълим дастурларини амалга оширувчи “ХАБ”га айлантиришга доир ислоҳотлар” мавзуида ўтказилган халқаро ўқув-услубий конференция очилишида Тошкент давлат стоматология институтига халқаро ISO сертификати топширилди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар бермоқда.\n– Юртимиздаги олий таълим муассасалари орасида биринчилардан бўлиб, институтимизнинг халқаро ISO сертификатига эга бўлганидан жудаям мамнунмиз,– дейди Тошкент давлат стоматология институти ректори Жасур Ризаев. – Бу таълим жараёни халқаро стандартларга мос равишда давом этаётгани, халқаро рейтингларга кириш имкониятимиз ошиб, институтимиз нафақат юртимизда, балки чет элда ҳам ўз рейтингига эга бўлишини англатади.\nУмуман олганда, олий ўқув юртимиз кўплаб ютуқларга эришиб келмоқда. Жумладан, ўтган йилда институтимизда “Стоматология Юга-2019” халқаро олимпиадаси ўтказилди ва унда талабаларимиз энг юқори ўринларни эгаллади. Шунингдек, муассасамиз Халқаро стоматологлар федерацияси, Европа кариесология ассоциацияси, Халқаро тиббиёт талабалари уюшмалари федерацияси, Америка ринологлар жамияти ҳамда Япония жарроҳлар уюшмасининг тўлақонли аъзоси бўлди.\nЭътироф этиш жоизки, Тошкент давлат стоматология институтида 2017-2018 ўқув йилидан бошлаб факультетларнинг барча курсларида айрим мутахассислик фанларини инглиз тилида ўқитиш йўлга қўйилди. Бундай замонавий имкониятлар малакали кадрлар тайёрлаш, стоматология соҳасида жаҳон тиббиётининг илғор тажрибаларини кенг жорий этиш, халқимизга кўрсатилаётган стоматологик хизматни сифат жиҳатдан янги босқичга олиб чиқишда муҳим қадам бўлмоқда.\nБундан ташқари, институт ўқитувчи ва талабаларининг хорижда малака ошириб келишлари, чет эл олий ўқув юртлари профессор-ўқитувчиларининг талабаларга маҳорат дарслари ўтишларига ҳам алоҳида эътибор қаратилмоқда. Институтда халқаро қўшма икки дипломли таълим дастурлари сони бакалавр босқичида 4 та, магистратурада 9 та, клиник ординатура йўналиши бўйича 3 тага етди.\nТаълим сифатини назорат қилиш инспекцияси томонидан тузилган рейтингда Тошкент давлат стоматология институти Ўзбекистон олий ўқув юртлари орасида 8-ўринни эгаллаб, тиббиёт олий таълим муассасалари орасида энг юқори натижани қўлга киритди.\nТиббиёт муассасаларида етишмаётган юқори малакали ходимлар сони маълум қилинди\nТиббий фаолият амалга ошириладиган тиббий ихтисосликлар турлари номенклатурасига қўшимчалар киритилади


Туркманистондаги “қора бозор”да доллар курси янги рекордга чиқди\nТуркманистон “қора бозори”да доллар курси 4 июнь куни янги рекорд ўрнатди. Дашўғиз вилоятидаги бозорда 1 Америка доллари душанба куни 29 туркман манатига сотиш таклифи берилди.\n“Озодлик” радиосининг минтақадаги манбасининг хабар беришича, 4 июнь куни эрталаб долларнинг норасмий курси қисқа муддат пастга шўнғиди, бироқ тез орада маълум бўлишича, бу “чайқовчиларнинг ўйини” бўлиб чиқди.\n«Дашўғизнинг «Бой Бозор» бозорида доллар арзонлаша бошлади. Бироқ, тез орада аниқ бўлишича, бу долларни арзонга сотиб олиш ниятида бўлган валютафурушларнинг ўйини бўлиб чиқди. Алданган одамлар арзонга сотган долларларини қайтариб беришларни талаб қилишди», - дейди ўз исмини ошкор қилишни истамаган “Озодлик” манбаси.\nАшхободдаги “Озодлик” мухбирлари ҳам пойтахт бозорларида долларфурушлар 1 долларни 24,5 дан 24,8 манатгача сотиб олишларини таклиф қилишган, аммо камида 2 манат қўшиб сотишган.\n«Сотиб олиш анча қийин, чунки валютафурушлар долларни истамаган ҳолда сотишади, уларнинг айтишича, ҳозир доллар сотадиган вақт эмас. Умуман олганда, сўнгги вақтларда чайқовчилар қора бозорда анча эҳтиёткор бўлиб қолишган. Сотиб олмоқчи бўлган ҳам, сотмоқчи бўлган ҳам валютафурушлар орасида таниш қидирмоқда», - дейди ашхободлик кузатувчи Аманмурад Бугаев.\nУнинг айтишича, туркман ёшлари ўқиш учун хориж сари отланиш мавсуми бошланиши билан Туркманистонда долларга талаб ошади. Шу сабабли валютафурушлар Америка валютасининг қимматлашишини кутишади.\nТуркманистон Марказий банки 2016 йил бошларида нақд валюта алмашувини тўхтатди ва долларнинг расмий курсини 3,5 манат даражасида белгилади, бу курс ҳамон ўзгармай келмоқда.


Ишонмагин дўстингга..: Windows учун энг оммавий иловалардан бири ишончни оқламади - Terabayt.Uz\nИшонмагин дўстингга..: Windows учун энг оммавий иловалардан бири ишончни оқламади\n5.45 версияси CCleaner’ни тозалаш ва яхшилашда кенг фойдаланадиган восита ҳисобланади. У июльда чиқарилган бўлиб, бепул версиядаги конфиденциаллик созлагичини тўлиқ ўчириб ташлади. Дастурчилар фойдаланувчиларга «активный мониторинг»ни ўчиришга рўхсат бермади, у аслида ўз вазифасига кўра, фойдаланувчилар ҳақидаги маълумотларни йиғиш учун бир ниқоб экан.\nБундан ташқари, фойдаланувчиларнинг аниқлашича, CCleaner ойнасининг ёпиқлиги амалда дастурни тўлиқ ёпмаган. У фон режимида маълумот йиғишни давом эттираверган. Уни фақат Windows’нинг вазифалар менежери орқали деактивлаштириш мумкин.\nЎҚИНГ:Турли браузерларда махфийлик режимини ёқишнинг энг оддий усули\nБуларнинг барчаси фойдаланувчиларнинг бир дунё таъналарига сабаб бўлди, шу боис Avast янгиланиш маълумотларини тўлиқ қайтариб олишга ва дастурий таъминотни 5.44 версиясига қайтаришга мажбур бўлди. Энди дастурчилар аввалдан ўчирилган функциялар билан янгиланишни тайёрлашмоқда ҳамда «активный мониторинг»’ни маълумотлар йиғишдан ажратиб, ушбу функция учун фойдаланувчилар созлагичида алоҳида мувофиқлаштиргични жорий этмоқда.\nЎҚИНГ:Windows’да файлни очмасдан туриб унинг ичидагиларни тезкор кўриш йўли бор!\n#Windows #иловалар #маълумотлар базаси


ЁШ ФЕРМЕР ВА ТАДБИРКОРЛАРНИНГ МУАММОЛАРИ ЎРГАНИЛДИ\nOldingi maqola ТАДБИРКОР БЎЛИШ УЧУН НИМА КЕРАК?\nKeyingi maqola ЭЛЕКТРЛАШТИРИЛГАН ТЕМИР ЙЎЛ - ҚУЛАЙ, ТЕЗКОР ВА ХАВФСИЗ ХИЗМАТ КАФОЛАТИ\nДеҳқонободлик Умид Шерқулов ёш тадбиркорлардан. Унинг фаолияти маиший хизмат кўрсатишга йўналтирилган. Ёш ишбилармон Қорашина шаҳарчасида анча аввал замонавий сартарошхона ташкил этганди. Бугунги кунда иши яхшигина изга тушган, кўпсонли мижозларга эга. У бундан руҳланиб бизнесини янада кенгайтиришга аҳд қилди. Бироқ тадбиркор банк молиявий кўмагини олишда оворагарчиликка дуч келган.\nУмид Шерқулов вилоят ҳокимлиги ва Ўзбекистон ёшлар иттифоқи вилоят Кенгаши ҳамкорлигида Қарши туманидаги “Шукрона” фермер хўжалиги дала шийпонида ташкил этилган Қарши шаҳри, Қарши, Деҳқонобод, Ғузор ва Косон туманларидан келган ёш фермер ва тадбиркорлар билан ўтказилган очиқ мулоқотда ўз муаммосини билдирди. Мазкур масалани атрофлича ўрганиб, ёш ишбилармонга кўмаклашиш бўйича мутасаддиларга вазифа топширилди.\nУшбу тадбирда иштирокчилар мамлакатимизда амалга оширилаётган ёшларга оид давлат сиёсати ҳеч кимдан кам бўлмаган навқирон авлодни улғайтириш, уларнинг истеъдод ва ташаббусларини рағбатлантиришда юқори самаралар бераётганини алоҳида таъкидлашди.\nБунда Президентимизнинг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида”ги фармони ҳамда 2017 йил 18 июлдаги “Ўзбекистон ёшлар иттифоқи фаолиятини такомиллаштиришга доир комплекс чора-тадбирлар тўғрисида”ги қарори муҳим аҳамият касб этаётгани эътироф этилди.\nОчиқ мулоқотда ёш тадбиркор ва фермерлар келажакдаги режалари, орзу-истаклари ҳақида гапирди. Уларнинг муаммолари тингланиб, айримлари жойида ҳал этиладиган бўлди. Ечими вақт талаб этадиган баъзи масалаларни ўрганиш ва ҳал этишга мутасадди раҳбарлар масъул этиб белгиланди.\nҚайд этиш ўринли, тадбирда ёшлар томонидан кўтарилган муаммо ва таклифлар асосан ер ажратиш, кредитни расмийлаштириш, ноль қийматда бино олиш, бизнес-режа тузиш, гаров таъминоти, айланма маблағни шакллантириш, ускуна харид қилиш, маҳсулот реализацияси, ерни суғориш, боғ барпо этиш каби масалаларга тааллуқли бўлди.\nБу каби тадбирлар Шаҳрисабз ва Миришкор туманларида ҳам ташкил этилди. Уларда Миришкор, Муборак, Касби, Нишон, Чироқчи, Қамаши, Яккабоғ, Китоб туманларида фаолият кўрсатаётган ёш тадбиркор ва фермерлар қатнашди.


Ким Нам Сок Жанубий Корея Давлат бошқаруви ва хавфсизлик вазирининг ўринбосари лавозимида ишлаган.\nЎзбекистон Давлат алоқа, ахборотлаштириш ва телекоммуникация технологиялари қўмитаси раиси ўринбосари лавозимига Корея фуқароси тайинланди. Қўмита матбуот вакилининг Озодликка айтишича, Жанубий Корея Республикаси Давлат бошқаруви ва хавфсизлик вазирининг собиқ ўринбосари Ким Нам Сок Ўзбекистонда электрон ҳукумат тизимини жорий қилиш лойиҳасига бошчилик қилади. Баъзи маълумотларга кўра, чет эл фуқаросининг вазир ўринбосари лавозимига тайинланиши Ўзбекистон тажрибасида илк бор кузатилмоқда.\nКим Нам Сок Ўзбекистон Давлат алоқа, ахборотлаштириш ва телекоммуникация технологиялари қўмитасида иш бошлаган экспертлар гуруҳига етакчилик қилиши баробарида унга қўмита раиси ўринбосари мақоми берилган.\nДавлат қўмитаси матбуот вакили Элбек Долимовнинг Озодликка айтишича, 56 ёшли Ким Нам Сок Жанубий Кореяда информацион технологияларга оид кўплаб лойиҳаларнинг амалга оширилишида раҳбарлик қилган ва Ўзбекистонда электрон ҳукумат тизимини жорий қилиш ишлари учун масъул бўлади.\n- Ким Нам Сок Кореяда давлат бошқарув ва хавфсизлик вазирлигининг ўринбосари лавозимида ишлаган. Электрон ҳукумат тизимини жорий этишда тажрибаси жуда катта ҳисобланади. Хабарингиз бор, Корея Республикаси электрон ҳукумат тизимини жорий этишда етакчи ўринларда юради. Айнан Ўзбекистонда электрон тизимини жорий этишда кўмаклашиш мақсадида Ким Нам Сок ушбу лавозимга тайинланди. Унинг асосий вазифаларидан бири Ўзбекистонда электрон ҳукумат тизимининг жорий этилишида кўмаклашишдан иборат бўлади.\nЖанубий Корея Давлат бошқаруви ва хавфсизлик вазирлиги Интернет сайтида берилган маълумотга кўра, Ким Нам Сок бир неча йил давомида ушбу вазирлик раҳбари ўринбосари ўлароқ, бу мамлакатда электрон ҳукумат тизимини жорий қилиш ишларига раҳбарлик қилган.\nДавлат алоқа қўмитаси расмий вакили Элбек Долимовга кўра, жанубий-кореялик мутахассис Ўзбекистонда ишлаш тажрибасига эга эмас, лекин бу лавозимга тайинлангунига қадар мамлакатдаги жараёнлар билан яқиндан танишган.\nБаъзи маълумотларга кўра, чет эл фуқаросининг вазир ёки қўмита раиси ўрибосари даражасидаги лавозимга тайинланиши Ўзбекистон тажрибасида илк бор учрамоқда.\n1990-йилларнинг биринчи ярмида туркиялик йирик тадбиркор Анвар Олтойли Ўзбекистон Президенти Ислом Каримовнинг иқтисод ва халқаро алоқалар бўйича маслаҳатчиси бўлиб ишлаган. Лекин унинг келиб чиқиши ўзбекдир.\nЭлбек Долимовнинг Озодликка айтишича, Кореялик мутахассис Ким Нам Сокнинг алоқа қўмитаси раиси ўринбосари этиб тайинланиши президент Ислом Каримовнинг ўтган йил октябрида Жанубий Кореяга қилган сафари давомида эришилган келишувларга асосан, Ўзбекистон қонунчилиги доирасида амалга ошмоқда.\nКореялик мутахссис ўзбек тилини билмайди, у етакчилик қиладиган экспертлар гуруҳи ҳам кореяликлардан иборат бўлиб, таржимонлар ёрдамида фаолият юритиши айтилмоқда.\nКим Нам Сок бошчилигида амалга оширилажак электрон ҳукумат лойиҳаси Ўзбекистон фуқароларининг давлат идоралари билан муносабатларига оид жараённи электронлаштириш орқали, уни осонлаштиришни кўзда тутади, дейди қўмита вакили.\nБугун аксар мамлакатларда электорн ҳукумат тизими амал қилади. Мазкур тизим ёрдамида давлат бошқарувига оид жараёнлар, масалан фуқаролардан ариза ва сўровномаларни қабул қилиб олиш, уларга турли далолатномаларни бериш, тадбиркорлик субъектларини рўйхатдан ўтказиш кабилар амалга оширилади.\nДавлат алоқа қўмитаси вакилининг Озодликка айтишича, 18 март куни “Ўзбектелеком” давлат ширкати раиси лавозимига Абдурашид Абдумўминов тайинланган. Абдумўминов шу пайтгача мазкур ширкатнинг Тошкент бўлимига раҳбарлик қилган.\n“Ўзбектелеком”нинг аввалги директори Махсум Махмудов ўтган йилнинг октябрида Давлат алоқа, ахборотлаштириш ва телекоммуникация технологиялари қўмитаси раисининг биринчи ўринбосари лавозимига ўтказилган эди.\nМазкур қўмита ўтган йили Ўзбекистон Алоқа ва ахборотлаштириш агентлиги ўрнида ташкил қилинган.


Аввалроқ Германия ва Франция Исроилни Иордан водийсини қўшиб олишдан воз кечишга чақирганди.\nИордан дарёсининг Ғарбий соҳилига Исроил суверенитетини ёйишга уриниш Фаластин муаммосини ечишга тўсиқ бўлиш билан бирга минтақада зўравонликнинг янги тўлқинини келтириб чиқаради. Россия ташқи ишлар вазирлиги расмий вакили Мария Захарова ана шундай баёнот берди.\n"Фаластин ерларига Исроил суверенитетини ёйишга уриниш нафақат икки давлат муаммосини ечишга тўсиқ бўлади, балки минтақада зўравонликнинг янги тўлқинини келтириб чиқаради, радикал норозилик кайфиятини янада кучайтиради деб ҳисоблаймиз", - деди Захарова.\nУ БМТ резолюциялари ва араб ташаббусига асосланган ҳолда исроилликлар ва фаластинликлар ўртасидаги тўғридан-тўғри музокараларни тезроқ тиклаш зарурлигини қўшимча қилди.\nИсроилнинг янги ҳукумати 1 июлдан кейин АҚШ президенти Дональд Трампнинг Яқин Шарқ бўйича "тинчлик режаси"ни амалга ошириш стратегиясини тақдим этиши маълум қилинганди. Кейинроқ сув ресурслари ва олий таълим вазири аннексия муддати бир неча кун ёки ҳафтага ортга сурилишини айтди.


Аҳмадийнажод ўз армиясига ишонади\n18 май 2021, Тошкент вақти: 01:24\nПрезидент Маҳмуд Аҳмадийнажод ҳеч бир давлат Эронга ҳужум қилишга журъат эта олмаслигини маълум қилди.\nЭрон телевидениеси орқали намойиш этилган мурожаатда Маҳмуд Аҳмадийнажод “мамлакат қўшинлари ҳужум қилишга журъат этган ҳар бир шахс қўлини кесиб ташлайди”,дея таъкидлади. Эрон раҳбари, шунингдек, АҚШ бошчилигидаги халқаро кучларнинг Ироқ ва Афғонистондан чиқарилишини ҳам талаб қилди.\nАҚШ ва Исроил ўз ядровий дастуридан воз кечишни истамаётган Эронга нисбатан ҳарбий чора қўллаш мумкинлигини эҳтимолдан соқит қилмаëтир. Бу давлатлар Эронни ядровий қуролга эгалик қилишга уринаётганликда айблаб келмоқда.\nМаҳмуд Аҳмадийнажоднинг бугун Нью Йоркка сафар қилиши ва БМТ Бош ассамблеясида нутқ сўзлаши кутилмоқда.


Ур, тўқмоқ (эртак)\nHome icon Бош саҳифа»Кутубхона»Ўзбек халқ оғзаки ижоди»Ур, тўқмоқ (эртак)\nБир бор экан, бир йўқ экан, бир кампир билан бир чол бор экан. Улар овчилик билан кун ўтказар эканлар. Бир кун чол тузоқ пойлаб ўтирган экан, тузоққа катта бир лайлак тушибди. Югуриб бориб лайлакни тузоқдан чиқарибди, лайлак одамдек сўзламоққа бошлабди:\n— Чол, мен лайлакларнинг бошлиғиман, мени қўйиб юбор, нима тиласанг шуни бераман. Менинг маконим шу қаршидаги тоғнинг орқасида. «Лайлаквойнинг уйи қаерда», десанг, ҳамма айтиб беради, — дебди.\nЧол лайлакни қўйиб юборибди. Эртасига эрталаб туриб, Лайлаквойнинг совғасини олиб келиш учун йўлга тушибди. Юриб, юриб бир жойга бориб етибди. Қўй боқиб юрган чўпонлардан:\n— Бу қўйлар кимнинг қўйи? — деб сўрабди.\n— Бу қўйлар Лайлаквойнинг қўйи, — деб чўпон чолни йўлга солиб юборибди. Бир жойга бориб йилқи ҳайдаб юрган йилқичидан:\n— Бу йилқилар кимники? — деб сўрабди чол. Йилқичи:\n— Лайлаквойники, — дебди.\n— Лайлаквой менга совға ваъда қилиб эди, нима сўрай? — деган экан, йилқичи бундай дебди:\n— Лайлаквойнинг бир хумчаси бор, «қайна, хумча» деса, тилла қайнаб чиқади, шу хумчани сўра, — дебди.\nЧол оз юриб, кўп юриб, кўп юрса ҳам чўл юриб, етти кеча-ю, етти кундуз деганда Лайлаквойнинг уйига бориб етибди. Эшикдан кириб:\n— Ассалому алайкум, — дебди. Лайлаквой:\n— Ҳап саломинг бўлмаса, таъзирингни берардим. Сен совға учун келган бўлсанг керак, қани, нима сўрайсан? — дебди.\n— Мен сиздан: «Қайна, хумча»ни сўрайман, — дебди чол. Лайлаквой ўйлаб қолибди:\n— Чол, сенга бир тилла товоқ берай, — деса ҳам чол кўнмабди. Ахир «Қайна, хумча»ни беришга рози бўлибди. Чол «Қайна, хумча»ни олиб жўнабди. Йўл юриб, чўл юриб, бир жойга етибди. Дам олиш учун ўтирибди. Қишлоқнинг болаларига қараб: «Ўғилларим, мана бу хумчага қараб туринглар. Мен бир оз мизғиб олай, фақат «қайна, хумчам», деманглар», деб тайинлабди.\nБолалар: «Қайна, хумчам», деб бақиришган экан, хумдан тилла қайнаб чиқибди, шошиб-пишиб, болалар тиллаларни йиғиб олишибди-да, хумни уйларига олиб кириб бекитиб қўйибдилар. «Қайна хумча»нинг ўрнига бошқа бир хумчани олиб келиб ўтирибдилар. Чол уйқудан туриб хумчани олиб жўнабди. Етти кеча-етти кундуз йўл юриб, уйига етиб келибди. У:\n— Қани, кампир, дастурхонни ёз, ҳозир тиллага бой бўламиз, — дебди.\nКампир дастурхонни ёзибди, дастурхоннинг ўртасига хумчани қўйиб, чол бор кучи билан: «Қайна, хумчам», деб бақирибди. Хумчада тилла қайнаб чиқмабди, чол яна бақирибди, тилла қайнамабди. Чолнинг жаҳли чиқиб: «Ҳа, падарингга лаънат, Лайлаквой, алдаб бошқа хумча берибди. Эртага бориб бошқа совға сўрайман», деб қўйибди.\nЭртаси саҳарлаб чол йўлга чиқибди. Йилқичининг олдига бориб:\n— Лайлаквой мени алдади, энди нима совға сўрай? — дебди.\nЙилқичи ўйлаб туриб:\n— «Очил, дастурхон»ни сўранг, дастурхонни ёзиб, «Очил, дастурхон», десангиз ҳар хил таомлар тайёр бўлади, — дебди.\nЧол Лайлаквойнинг эшигидан кириб:\n— Ассалому алайкум, — дебди.\n— Ҳап саломинг бўлмаса, таъзирингни берардим. Ўтган гал сенга «Қайна, хумча»ни бериб эдим, кўнглинг тўлмадими? — дебди. Чол ҳамма воқеани айтиб:\n— Мени алдадинг, «Қайна, хумча»нинг ўрнига бошқа хумча берибсан, энди сендан «Очил, дастурхон»ни сўрагани келдим, — дебди.\nЛайлаквой ўйлаб қолибди. «Очил, дастурхон»ни чолга совға қилибди.\nЧол йўлга тушибди. Оз юриб, кўп юриб, ўтган гал дам олган қишлоққа бориб етиб, ўзи таниш бўлган болаларни кўрибди.\n— Ўғилларим, мана шу дастурхонни олиб ўтиринглар. Мен бир оз мизғиб олай, фақат «очил, дастурхон», деманглар, — деб уларга тайинлабди. У кетгандан сўнг болалар: «Очил, дастурхон», деб бақирган эканлар, етти хил таом тайёр бўлибди. Болалар таомларни ўраб, дастурхонни уйларига олиб кириб, ўрнига бошқа дастурхон олиб чиқиб ўтирибдилар. Чол қайтиб келиб дастурхонни олибди, йўлга тушибди. Уйига келиб:\n— Кампир, нима таом десанг, ҳозир тайёр бўлади, — деб дастурхонни ёзибди. «Очил, дастурхон», деган экан, ҳеч қандай таом чиқмабди. Чолнинг жони чиқиб:— Лайлаквой мени иккинчи марта алдади, эртага бориб бошқа бир совға сўрай, — дебди.\n— Энди Лайлаквойдан нима сўрай? — дебди.\n— Энди Лайлаквойдан «Ур, тўқмоқ»ни сўранг, душманингиз кўпга ўхшайди, агар «Ур, тўқмоқ», десангиз олдингизда ким бўлса, уриб ташлайди, — дебди йилқичи.\nЧол йўлга тушибди, эшикдан:\n— Ассалому алайкум, — деб кирибди. Лайлаквой:\n— Ҳап саломинг бўлмаса, таъзирингни берардим. Яна пима учун келдинг? «Қайна, хумча»ни олдинг, «Очил, дастурхон»ни олдинг, яна нима керак? — дебди.\n— Мени бу гал ҳам алдадинг, Лайлаквой. «Очил, дастурхон» ўрнига бошқа бир дастурхон берибсан. Энди сендан бир нарса сўрайман, менга «Ур, тўқмоқ»ни бер, — дебди. Лайлаквой чолга «Ур, тўқмоқ»ни ҳадя қилибди.\nЧол «Ур, тўқмоқ»ни олиб йўлга тушибди. Оз юриб, кўп юриб аввалги ўзи билган қишлоққа бориб етибди. Таниш болаларни чақирибди:\n— Ўғилларим, мана бу тўқмоқни ушлаб туринглар, мен бир оз мизғиб олай, фақат «Ур, тўқмоқ», деб гапирманглар, — дебди.\nУ кетгандан сўнг болалар қизиқиб: «Ур тўқмоқ», деб бақиришган экан, тўқмоқ ҳаммасини ура бошлабди. Болаларнинг бақиргани учун чол югуриб келибди. Болалар бўлса, йиғлашиб:\n— Жон ота, тўқмоқни тўхтатинг, биз сизнинг хумчангизни, дастурхонингизни олиб, ўрнига бошқа хумча, бошқа дастурхон қўйган эдик, тавба қилдик, ота, тўқмоқни тўхтатинг, — дейишибди.\nЧол: «Тур, тўқмоқ» деб бақирган экан, тўқмоқ уришдан тўхтабди. Болалар югуриб бориб уйларидан «Қайна, хумча» билан «Очил, дастурхон»ни чиқариб берибдилар, чол йўлга тушибди. Оз юриб, кўп юриб, кўп юрса ҳам мўл юриб, кўл демай, чўл демай етти кеча-етти кундузда уйига бориб етибди.\n«Қайна, хумча» деган экан, хумчадан тилла қайнаб чиқибди. «Очил, дастурхон», деган экан, ҳар хил таомлар муҳайё бўлибди. Умриларида кўрмаган таомларни еб, чол билан кампир хурсанд бўлибдилар.\nТиллаларга чол яхши уй солдирибди ва хонни уйига меҳмондорчиликка чақирган экан, хон: «Мен хон бўлсаму, ўша камбағал, қашшоқ чолнинг уйига меҳмондорчиликка бораманми», деб бормабди.\nЧолнинг жаҳли чиқиб хонни урушга чақирибди. Эртасига хон етти минг аскарни тайёрлаб, чолнинг уйи олдига тизиб:\n— Қани, чол, жонинг бўлса урушга чиқ! — дебди. Чол эшикдан чиқиб тўқмоққа қараб:\n— Ур, тўқмоқ! — деб бақирган экан, тўқмоқ ҳамма аскарларни биттадан уриб ётқизиб қўйибди, охирида тўқмоқ хонни ура бошлабди.\n— Чол, тўқмоғингни тўхтат, сен енгдинг, мени ўлимдан олиб қол, юртга сен ҳоким бўла қол, — дебди.\nЧол тўқмоқни тўхтатибди. Ўзи юртга ҳоким бўлибди. Муроди мақсадига етибди.


Қўрқув, стресс, депрессия ҳолатларидан қандай чиқиш ҳақида тиббий психолог нима дейди? - Zamin.uz\nҚўрқув, стресс, депрессия ҳолатларидан қандай чиқиш ҳақида тиббий психолог нима дейди?\nХабарингиз бор сайтимиз орқали инсонларга руҳий саломатлик улашиш, уни қандай тиклаш, мустаҳкамлаш каби мақсадлар йўлида мутахассис маслаҳатини бериб бориш учун "Тиббий психолог маслаҳатлари" рукни остида лойиҳага қўл урганмиз.\nМазкур лойиҳа асосида тайёрланган кўрсатувлар билан Сиз сайтимиз орқали, сайтимизнинг ижтимоий тармоқлардаги саҳифалари орқали, Ютуб канали орқали танишиб боришингиз мумкин. Ушбу хайрли ишни "Асаб ва Рухият" илмий-тиббий маркази ходими, тиббий-психолог, психотерапевт Юнусходжаева Хилола Сайфутдинхужаевна билан биргаликда олиб бораяпмиз.\n"Тиббий психолог маслаҳатлари" деб номланган лойиҳамизнинг навбатдаги кўрсатуви билан қуйидаги видео орқали танишиш имконига эгасиз. Мазкур кўрсатув ҳақидаги хулосаларингиз, ўзингизни қизиқтирган саволлар билан видео остида фикр қолдирсангиз кейинги кўрсатувларимиз орқали жавоб оласиз.\nМавзуга доир: Тиббий психолог ким? (видео) “Замин” янгиликларини “Facebook”да кузатиб боринг\nЯнгиликлар » Жамият » Қўрқув, стресс, депрессия ҳолатларидан қандай чиқиш ҳақида тиббий психолог нима дейди?